Source: http://www.oslovma.hu/index.php/hu/archiv/189-archiv-monitoring/632-zo-slovenskej-tlae-dec-2011-januar-2012
Timestamp: 2020-02-29 12:11:31+00:00

Document:
Zo slovenskej tlače - Dec. 2011 - Január 2012
Posledná aktualizácia13:11:30
Utolsó frissítés: 2012. április 20. péntek, 01:54
Maďari stratili republiku - Ulica spája odporcov Orbána - Zbytočne ostré maďarské menu - Maďari vyťahujú slovenskú kartu - Orbánov trabant sa musí vyhnúť zrážke s kamiónom EÚ - Bude Maďarsko Severnou Kóreou Európy? - Jobbik kritizuje vládu, že nevyvíja nátlak na susedné krajiny - Hillary Clintonová sa obáva o demokraciu v Maďarsku - Viktor kamikadze - Maďari budú môcť voliť aj zo Slovenska - Slovenských Maďarov zatiaľ Orbánova politika neláka
4. januára 2012 - (Peter Javůrek - Pravda)
Záujemcovia o štúdium, ako môže uznávaná demokratická krajina v strede Európy skĺznuť na cestu vedúcu k diktatúre, nemusia študovať historické pramene v archívoch. Smutný príklad máme rovno pod nosom. To, k čomu smeruje Viktor Orbán a jeho Fidesz, je diktatúra. To, čo deštruuje, je liberálna demokracia. Maďarsko však možno už čoskoro poslúži ako príklad aj v ďalšom dôležitom aspekte. Orbánovská cesta do izolácie pod heslom „Nikto nám nerozumie, ale my ani nikoho nepotrebujeme” totiž onedlho tvrdo narazí na ekonomickú i politickú realitu. Patrí sa dodať, že takýto vývoj by sme si mali želať, v mene demokracie a stability nášho regiónu. Radosť z takého vývoja bude však brzdiť pohľad na marazmus, v akom sa ocitnú naši južní susedia. Ten príbeh je učebnicový. Na jeho začiatku boli ekonomické problémy krajiny, ktoré ešte znásobili neospravedlniteľné zlyhania štandardnej, v tomto prípade socialistickej vládnej garnitúry. Pod tým všetkým zneli dlhoročné náreky za bájnym a strateným, predtrianonským národným rajom. V takej situácii sa mnohým voličom museli zdať „mladí liberáli” z Fideszu, hoci tí už dávno nie sú ani jedným, ani druhým, ako spásne východisko. Oproti socialistom, ktorých zdiskreditovali škandály, sa museli javiť ako bič na skorumpovanú politickú generáciu, ako nástroj morálnej očisty spoločnosti. Zároveň vzývali národnú jednotu a konzervatívne hodnoty, ale stále ešte relatívne civilizovanejším spôsobom než fašizoidný Jobbik a jeho gardy. Výsledok? Orbánov bič dnes plieska nad celým Maďarskom. Znetvoruje verejnú diskusiu, podmanil si súdnictvo a prokuratúru, robí politické čistky v médiách. Volebný systém „zreformoval” tak, že podľa jeho dnešnej podoby by bol Fidesz vyhral nielen minulé voľby (čo sa aj stalo), ale aj dvakrát predtým. Podľa nového Orbánovho volebného systému by bol Orbán maďarským premiérom nepretržite od roku 1998... Ak toto nie sú zárodočné príznaky diktatúry, čo je to potom? Je celkom očividné, aké poučenie z maďarského príbehu plynie pre nás. Aj u nás panuje znechutenie nad celou jednou politickou generáciou. Ekonomická situácia väčšiny ľudí sa ani u nás v poslednom období nezlepšila. Aj u nás je dosť komplexov a xenofóbie. Aj u nás sú tendencie izolovať sa od Európy a sveta s výkrikom: „Nikoho nepotrebujeme!” A v našej politike máme aj dosť samozvaných bičov na skorumpovanú „klasickú” politiku... Nezabúdajme však, že maďarský príbeh sa možno už čoskoro prehupne do svojej záverečnej fázy. A aj z nej plynie pre nás poučenie. Žiaden izolovaný ostrov v Európe totiž nie je možný. Maďarov nezachráni fideszovská národná jednota, keď budú stáť pred bankrotom. A nezachránia ich ani reči o slávnej minulosti, keď sa nedokážu dohodnúť s EÚ a medzinárodnými inštitúciami. Zachráni ich potom len jedine - pomalý návrat v šľapajach Viktora Orbána až do bodu, v ktorom sa rozišiel s demokraciou.
Fica treba zastaviť v Pešti
4. januára 2012 - (Peter Morvay - Sme)
Orbánovi nasledovníci pozorne sledujú, čo všetko z jeho nápadov mu prejde. Zastaviť ho čo najskôr je preto aj pre Slovensko veľmi dôležité. Je veľmi správne, keď nemeckí sociálni demokrati jasne odsúdia búranie demokracie v Maďarsku. Ako v posledných dňoch šéf socialistickej frakcie Európskeho parlamentu Martin Schulz, podľa ktorého chce Orbán ovládnuť celý štát, ktorý je podľa neho, napokon, už aj tak viac-menej v bankrote. Alebo poslanec a zahraničnopolitický expert SPD Rolf Mützenich, podľa ktorého je nová orbánovská ústava „rozchodom s demokratickými tradíciami a európskymi právnymi normami” a je škandálne, ako budapeštianska vláda ignoruje práva ústavného súdu aj menšín. Určite je to lepšie, než keď aj taký zaslúžilý demokrat a bývalý disident ako predseda Európskeho parlamentu Jerzy Buzek (ktorého má Schulz vo funkcii nahradiť) spolu so svojou európskou ľudoveckou frakciou Orbánov mocenský amok v lepšom prípade ignoruje a v horšom dokonca kryje a obhajuje. Lenže rovnakí nemeckí sociálni demokrati rovnako ignorovali a kryli vyčíňanie Róberta Fica za jeho prvej vlády. Poskytli dokonca chýbajúcu medzinárodnú legitimitu porušovaniu demokracie a spoluvládnutiu s extrémistami, keď Fica po tom všetkom prijali do svojej Socialistickej internacionály. Je pravda, že Fico za svojej prvej vlády nezašiel tak ďaleko ako dnes Orbán. To isté však platí aj pre prvú Orbánovu vládu, ktorá len predznamenala, ale ešte neuskutočnila mnohé z toho, čo sa teraz v Pešti deje. Je veľmi pravdepodobné, že aj Fico druhý raz pri moci uskutoční mnohé veci, o ktorých pri prvom pokuse len sníval - najmä ak bude mať sám parlamentnú väčšinu. A ak bude mať pocit, že to môže robiť beztrestne. Potom sa ukáže, či sú nemeckí socialisti naozaj zásadoví demokrati, alebo im rozchod s európskymi normami prekáža len vtedy, ak sa ho dopúšťa niekto z opačného tábora a kritika sa hodí ako nástroj pravo-ľavých straníckych bojov. Zastaviť Orbána je totiž pre Slovensko veľmi dôležité aj preto, lebo to môže byť jedna z posledných príležitostí zastaviť Fica, kým bude najhoršie. Slovenský Orbán pozorne sleduje, čo sa robí na juh od Dunaja, robí si poznámky a usilovne zbiera nápady. Najmä však sleduje, čo všetko Orbánovi prejde a mohlo by tak prejsť aj jemu, až sa do toho naozaj pustí. Nehovoriac o ďalších potenciálnych Orbánoch, Ficoch, Kaczynských, ktorí sa hotujú využiť strach ľudí z ekonomickej krízy, ohrozenia sociálnych istôt (či nezaslúžených privilégií) a frustráciu z neschopných a pokryteckých takzvaných demokratických politikov. V celom svete sú ich pripravené celé šíky a keď Európska únia, Spojené štáty či medzinárodné organizácie ako MMF Orbána nezvládnu alebo Maďarsko neskrachuje dostatočne rýchlo, aby bolo aj najnatvrdnutejším voličom včas jasné, kam orbánovská cesta vedie, máme sa aj u nás na čo tešiť.
Orbán je bez obáv, sankcie únie sú v nedohľadne
4. januára 2012 - (Ela Rybárová - Sme)
Európska únia posiela kritické listy pre kontroverznú ústavu, no maďarský premiér ich ignoruje. Vážny trest zatiaľ nehrozí. - Stratégia ignorovať varovania Európskej únie aj diplomatov pre kontroverzné časti novej ústavy zatiaľ maďarskému premiérovi vychádza. Dostáva síce kritické listy, no zatiaľ nič skutočne vážne Viktorovi Orbánovi nehrozí. Hovorca eurokomisie Olivier Bailly včera povedal, že maďarské zákony analyzujú a neprijali ešte rozhodnutie, či začnú proti krajine konanie pre porušenie práva únie. Novinári sa na Maďarsko pýtajú na brífingoch komisie každý deň. Včera asi tri štvrte hodiny, pričom kritizovali slabé angažovanie komisie v porovnaní napríklad s americkými predstaviteľmi. Komisia sa bráni, že jej úlohou nie sú politické vyhlásenia, ale posúdenie, či sú zákony krajín v súlade s právom únie. A to, že so zákonom nesúhlasia, dal podľa nich jasne najavo predseda komisie José Manuel Barroso, ktorý si s Orbánom vymenil niekoľko listov, kde ho žiadal o zmenu ústavy aj zachovanie nezávislosti centrálnej banky. Orbán však listy ignoroval, ako aj podobnú korešpondenciu od americkej šéfky diplomacie Hillary Clintonovej. Ani ďalšia páka - finančná pomoc od Medzinárodného menového fondu (MMF) a únie zatiaľ nefunguje. Maďarskú vládu od prijatia ústavy neodradilo napriek zlej hospodárskej situácii ani zastavenie oficiálnych rokovaní o medzinárodnej finančnej pomoci pre kontroverzné ustanovenia ústavy v decembri. Francúzsky denník Le Monde v komentári napísal, že by „Európa nemala financovať krajinu, ktorá sa vysmieva z jej pravidiel“. Posilnenie opozície, intelektuálov a občianskej spoločnosti podľa neho stupňuje tlak na úniu, aby začala konať. Nemecký Süddeutsche Zeitung je ešte tvrdší. „Jedno je isté: s takýmito zákonmi by Maďarsko nikdy neprijali do Európskej únie. No ako členskému štátu sa vláde všetko odpustí,“ napísal. V Nemecku otvorene kritizovali Maďarsko opoziční sociálni demokrati. Ich hovorca Rolf Mützenich povedal agentúre DPA, že ústava „odporuje demokratickým tradíciám a právnym zásadám v Európe“ a že rušenie právomocí ústavného súdu ako aj ignorovanie práv menšín sú „škandalózne“. Prísnejšie sankcie sú však málo pravdepodobné. Lídri krajín únie sú v poslednom čase ohľadne Maďarska ticho. Slovenské ministerstvo zahraničných vecí len zopakovalo, že dúfa, že problematické aspekty ústavy „sa vyriešia v dialógu s európskymi inštitúciami“. Šanca, že by Maďarsko v únii izolovali ako Rakúsko pred dvanástimi rokmi, keď do vládnej koalície vstúpila krajne pravicová strana Jörga Haidera, je malá. Diplomatická izolácia štrnástimi krajinami únie politicky nič nedosiahla a po pár mesiacoch ju ukončili. Únia by teoreticky mohla členskej krajine odobrať hlasovacie práva v Rade EÚ, ak porušuje základné demokratické princípy. Na to je však potrebný zdĺhavý proces aj súhlas väčšiny členských štátov. Analytici pochybujú, že článok 7 základnej zmluvy únie sa niekedy použije. Šéf zahraničného výboru slovenského parlamentu František Šebej (Most­-Híd) si myslí, že najsilnejšia sankcia pre Maďarsko je blokovanie spolupráce s MMF. „Ak Maďarsku bude klesať rating a dražieť pôžičky, presvedčí to premiéra Orbána, aby zaradil spiatočku,“ myslí si Šebej. Europoslankyňa za Smer Monika Flašíková Beňová, ktorá je v zahraničnom výbore Európskeho parlamentu, si myslí, že doteraz komisia pristupovala k Maďarsku vlažne. „Predpokladám, že teraz zaujme silnejšie stanovisko,“ hovorí.
Päť hlavných Orbánových hriechov podľa únie
Budapešť to podľa Bruselu prehnala s kontrolou centrálnej banky, médií i justície.
1. Centrálna banka
Orbánovci najprv ovládli monetárnu radu banky a keď to nestačilo, prijali zákon o zlúčení banky a úradu dozorujúceho finančné trhy. Do čela novej inštitúcie môžu dosadiť svojho človeka a dostanú sa k devízovým rezervám. Tie môžu využiť na financovanie svojej politiky, ak sa nedohodnú s Medzinárodným menovým fondom.
2. Nezávislosť justície
Nový zákon podriadil justíciu vrcholnému orgánu s veľmi širokými kompetenciami, do čela ktorého posadili s mandátom na deväť rokov manželku europoslanca Fideszu. Prokuratúru riadi človek z Fideszu, prokurátor si môže vybrať, ktorému súdu prípad postúpi. Starších sudcov zákon núti ísť predčasne do dôchodku a umožňuje ich nahradiť lojálnejšími sudcami.
3. Sloboda médií
Nový mediálny zákon podriadil médiá úradu s veľmi širokými kompetenciami, ktorý vedie politička Fideszu a ktorý môže na základe gumového zákona podľa vlastného uváženia rozhodovať o vysielacích licenciách, o tom, čo je či nie je vyvážené spravodajstvo, čo porušuje dobré mravy, pozastavovať vysielanie elektronických médií a médiá trestať likvidačnými pokutami.
4. Zoštátnenie penzijných vkladov
Aby sa vyhol nepopulárnym úsporným opatreniam, zaplátal Fidesz dočasne dieru v rozpočte zoštátnením vkladov v súkromných penzijných poisťovniach. Z rovnakého dôvodu uložil na retroaktívnom základe, selektívne a s porušením úniových noriem, mimoriadne dane finančnému a telekomunikačnému sektoru a obchodným reťazcom.
5. Ústava
Nová ústava povinne zakotvuje vládnu ideológiu a pohľad na dejiny. Rozširuje okruh zákonov a funkcií s neobvykle dlhým mandátom, meniteľných či voliteľných len dvojtretinovou väčšinou, ktorú už ďalšie vlády najskôr nebudú mať. Nemôžu tak zmeniť orbánovské zákony či odvolať Orbánových funkcionárov.
Frakcia zelených v EP iniciuje konanie voči Maďarsku
4. januára 2012 - (tasr)
Frakcia zelených Európskeho parlamentu iniciuje, aby Európska únia začala konanie voči Maďarsku pre porušenie základných hodnôt únie, oznámila dnes vo Viedni poslankyňa rakúskych Zelených v EP Ulrike Lunaceková. Európski zelení chcú dosiahnuť, aby plenárne zasadanie EP, ktoré sa začne o dva týždne, zaradilo do programu a prerokovalo návrh uznesenia o začatí konania, cituje maďarská tlačová agentúra MTI Lunacekovú, ktorá vyjadrila nádej, že iniciatívu podporia aj ďalšie frakcie. Vstupom novej maďarskej ústavy do platnosti sa podľa rakúskej političky Maďarsko stalo prakticky autoritatívnym štátom. „Justíciu, médiá a parlament v skutočnosti riadia Orbán a jeho prívrženci. Nové rozdelenie volebných obvodov zvýhodňuje Fidesz a napokon zrušili nezávislosť národnej banky,“ povedala Lunaceková. Situácia podľa nej nie je nebezpečná iba pre Maďarsko, ohrozuje totiž základné hodnoty EÚ. „Ak únia nezačne konanie, potom sa viac už nemôže pozrieť do zrkadla, keď bude reč o demokracii a právnom štáte, pričom sa stane EÚ nedôveryhodnou aj v očiach krajín snažiacich sa o vstup do nej,“ dodala. Cieľom iniciatívy zelených podľa rakúskej poslankyne nie je vylúčiť Maďarsko z EÚ, takáto možnosť ani nefiguruje v zmluve únie. Konanie môže mať vplyv na odňatie určitých práv, akými je právo na európske podpory, v konečnom dôsledku odňatie hlasovacieho práva, zdôraznila.
Maďari stratili republiku
3. januára 2012 - (Pravda)
Maďarskí demokrati sa púšťajú do budovania štvrtej republiky. Jej základný kameň chcú položiť dnes večer na demonštrácii pred budapeštianskou budovou Opery, vnútri ktorej bude vláda Viktora Orbána práve oslavovať novú ústavu. Základný zákon, ktorý včera nadobudol platnosť, odstraňuje z oficiálneho názvu Maďarska slovo republika. Podľa domácich i zahraničných kritikov spolu s tromi desiatkami novoprijatých ústavných zákonov podkopáva základy demokratického zriadenia v krajine. „Druhý január bude dňom občianskeho odporu,” citovala agentúra MTI šéfa najsilnejšej opozičnej strany Attilu Mesterházyho, ktorý potvrdil účasť socialistov na protestnom mítingu. Popri nich sa do protestu zapoja všetky opozičné strany zastúpené v parlamente s výnimkou extrémistického Jobbiku. Bude to ich prvé spoločné vystúpenie. Stranícki politici na podujatí nebudú rečniť. Hlavné slovo bude patriť občianskym združeniam. „Svojou účasťou chceme vyjadriť presvedčenie, že štvrtú republiku treba vytvoriť v spojenectve s demokratmi vyznávajúcimi rozličné hodnoty,” vyhlásil Mesterházy, ktorého socialistov, ako následníkov bývalej komunistickej strany, označil parlament v posledný rokovací deň minulého roku za „zločineckú organizáciu”. Na symbolický pohreb demokratického zriadenia sa v silvestrovskú noc zišlo v Budapešti pred parlamentom niekoľko tisíc ľudí. „Maďarská republika 1989 - 2011”, hlásal nápis na smútočnej zástave. V posledný deň roka, keď ulice tradične patria bujarým oslavám, to bol prvý hromadný protest v maďarskej metropole prinajmenšom od pádu komunistického režimu. Jeho účastníci prisahali vernosť republike a založili hnutie Čisté ruky, do ktorého pozývajú všetkých, čo si nezašpinili ruky v politike, médiách a občianskom živote. Novú ústavu a na ňu nadväzujúce kardinálne zákony ostro kritizovala Európska únia i Spojené štáty. Orbán napriek tomu minulý týždeň presadil aj najspornejšie právne normy, ktoré podľa Bruselu a Washingtonu obmedzujú nezávislosť centrálnej banky i súdnictva a znemožňujú pôsobenie viacerých náboženských obcí. „Nik na svete nesmie voleným zástupcom maďarského ľudu diktovať, akú právnu normu môžu prijať a akú nie,” povedal premiér v rozhovore pre Rádio Kossuth. Aj prezident Pál Schmitt v novoročnom prejave obhajoval kontroverzné ústavné zmeny. „Toto nie je pozliepaná, zdedená, alebo niekým cudzím diktovaná ústava, ale základný zákon ušitý presne na našu mieru. Je v ňom hodnotový rebríček Maďarov, tisícročná minulosť i budúcnosť,” citovala ho agentúra MTI.
3. januára 2012 - (hzds.sk)
Ľudová strana - Hnutie za demokratické Slovensko (ĹS-HZDS) vyjadruje vážne znepokojenie nad súčasnou vnútropolitickou situáciou v Maďarsku. Politiku, ktorú nanútil našim južným susedom Viktor Orbán, je cestou hospodárskej a hodnotovej záhuby. ĽS-HZDS sa zvyčajne nevyjadruje k vnútorným záležitostiam iných krajín ani okolitých susedov Slovenskej republiky. Avšak súčasné orbánovské Maďarsko vzbudzuje čoraz viac dôvodov na obavy aj za svojimi hranicami. Naša politická strana už niekoľko rokov upozorňuje na zhubný vplyv nacionalistickej a populistickej politiky Fideszu. Kontroverzný zákon poskytujúci volebné právo pre zahraničných Maďarov je len jedným z mnohých príkladov. Legitimitu však získali orbánovci demokratickou cestou na základe výsledkov slobodných volieb, ktoré zaručili Fideszu ústavnú väčšinu v budapeštianskom parlamente. Až nápadne nám to pripomína paralelu s udalosťami v Nemecku začiatkom tridsiatych rokov minulého storočia. Nová vláda pod železnými opratami extrémistu Viktora Orbána sa začala správať v duchu hesla „víťaz berie všetko”. Aj za cenu pošliapavania ľudských a občianskych práv a princípov občianskej spoločnosti a právneho štátu. Ľudová strana - HZDS vidí veľké nebezpečenstvo a riziká aj pre Slovensko, ak budú súčasní maďarskí politici pokračovať v takomto nedemokratickom a netransparentnom štýle vládnutia. Po prvé preto, že orbánovské praktiky by sa mohli veľmi rýchlo stať inšpiráciou aj pre slovenských verejných predstaviteľov, ako aj pre politické strany v blížiacom sa predvolebnom zápase. No najmä z toho dôvodu, že možno očakávať čoraz väčšiu radikalizáciu na maďarskej politickej scéne a snahu Fideszu na čele s Orbánom udržať si súčasnú podporu obyvateľstva prostredníctvom štvavej národnostnej nenávisti a falošných sľubov o ekonomickom blahobyte a vysokej životnej úrovni. Ak získa ĽS-HZDS podporu občanov v marcových voľbách, zabraní vplyvu Budapešti na slovenské zvrchované záležitosti, no bez chorobného a nezdravého populizmu či nacionalizmu zo slovenskej strany.
Maďarský forint je na historickom minime voči euru
4. januára 2012 - (sita)
Maďarský forint v stredu spadol na historické minimum voči euru. Dôvodom je neistota, či bude môcť krajina čerpať medzinárodnú finančnú pomoc od Medzinárodného menového fondu a Európskej únie (EÚ), a obavy z vládnej hospodárskej politiky. Výmenný kurz maďarského forintu a eura sa o 12:00 SEČ pohyboval na úrovni 319,88 HUF/EUR a prekonal tak predchádzajúci rekord vo výške viac ako 317 HUF/EUR, ktorý dosahoval pred dvoma mesiacmi. Maďarsko začalo predbežné rozhovory o finančnej pomoci s MMF a EÚ, tie sa však v decembri predčasne skončili. Dôvodom bol zákon o centrálnej banke, ktorý minulý týždeň schválil parlament. Nová maďarská legislatíva umožňuje zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky. Investori sa tiež obávajú, či je hospodárska politika krajiny dlhodobo udržateľná. Rozhovory s MMF by sa mali obnoviť budúci týždeň vo Washingtone.
Maďarsko je pripravené na ústupky voči menovému fondu i únii
Maďarsko začalo predbežné rozhovory o finančnej pomoci s MMF a EÚ, tie sa však v decembri predčasne skončili. Dôvodom bol zákon o centrálnej banke, ktorý minulý týždeň schválil parlament. Nová maďarská legislatíva umožňuje zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky. Investori sa tiež obávajú, či je hospodárska politika krajiny dlhodobo udržateľná. Rozhovory s MMF by sa mali obnoviť budúci týždeň vo Washingtone. V plánovaných rozhovoroch o finančnej pomoci je Maďarsko pripravené akceptovať niektoré návrhy Medzinárodného menového fondu (MMF) a Európskej únie. Vyhlásil to maďarský minister národného rozvoja Tamás Fellegi s tým, že v otázke konkrétneho mechanizmu financovania očakáva kompromis. „Sme pripravení na rozhovory bez predchádzajúcich podmienok, všetky otázky môžu byť na stole,“ povedal hlavný maďarský vyjednávač Fellegi v rozhovore pre štvrtkové vydanie týždenníka Figyelő. Dohodu s MMF Maďarsko potrebuje v záujme obnovenia dôvery na trhoch, krajina však prijme iba také riešenie, ktoré neobmedzí jej suverenitu, zdôraznil minister. Ďalší člen tímu maďarských vyjednávačov Gyula Pleschinger medzitým uviedol, že preventívna úverová linka od MMF by bola pre Maďarsko „veľmi prospešná“. Prípadný neúspech rokovaní s MMF by však neznamenal „tragédiu“, povedal pre americký denník The Wall Street Journal.
Európski socialisti podporili opozíciu v Maďarsku
Socialisti a sociálni demokrati v Európskej únii vyjadrili podporu maďarskej opozícii po hromadnom proteste voči pravicovej konzervatívnej vláde, ktorý sa tento týždeň konal v Budapešti. Informovala o tom dnes tlačová agentúra DPA. „Našou úlohou je snažiť sa o to, aby sa svet dozvedel, že maďarská vláda Viktora Orbána sa vymkla kontrole,” uviedol dočasný predseda Strany európskych socialistov (SES), bulharský expremiér Sergej Stanišev. „Sme teraz na rade reagovať medzinárodným odsúdením Orbánovej vlády,” píše sa vo vyhlásení Staniševa, ktoré dnes zverejnili na webovej stránke jeho Bulharskej socialistickej strany. Generálny tajomník SES Philip Cordery vo vyhlásení dodal, že „mlčanie o situácii zo strany Európskej ľudovej strany (EĽS), ktorá považuje Fidesz za svojho plnoprávneho člena, je čoraz ohlušujúcejšie”. „SES vyzýva EĽS, aby suspendovala Fidesz zo svojich radov dovtedy, pokým maďarské demokratické inštitúcie opätovne nezískajú svoju nezávislosť a integritu,” uviedol Cordery s potvrdením, že SES chce vyhlásiť rok 2012 za „rok európskej demokracie”.
Ulica spája odporcov Orbána
3. januára 2012 - (ik - Pravda)
Podľa organizátorov ich bolo stotisíc, podľa vlády dvadsaťnásobne menej. Odporcovia maďarského premiéra v pondelok večer zaplnili priestor pred budapeštianskou Operou, vnútri ktorej maďarský premiér s tisíckou pozvaných prominentov oslavoval novú ústavu. Ak aj skutočný počet demonštrantov bol niekde uprostred medzi oboma odhadmi, Viktor Orbán si vyslúžil doteraz najmohutnejšiu protestnú akciu za devätnásť mesiacov, čo je pri moci. Pondelňajšie protesty, na ktorých sa prvý raz bok po boku s občianskymi združeniami zúčastnili všetky demokratické opozičné strany, Orbánov hovorca Péter Szíjártó vydáva za dôkaz, že ani po prijatí kritizovanej ústavy sa z Maďarska nestáva autokratický režim. „Odkazom pondelka je, že Maďarsko je demokraciou, právnym štátom, slobodnou krajinou,” povedal pre televíziu M1. „Podstatné je, aby si každý mohol robiť svoju prácu. Prácou vlády je obnova krajiny, ktorej dôležitou zastávkou je nová ústava a jej dôstojné uvedenie do života. Iní zase mali na práci, aby povedali svoje výhrady,” vyhlásil. Rozsah protestu sa však Orbánov hovorca pokúsil bagatelizovať, čím si vyslúžil štipľavé poznámky od opozície. „Zrejme ani oni to nemysleli vážne, že ich je stotisíc. Triezvejšie odhady hovorili o piatich až ôsmich tisícoch účastníkov,” povedal Szíjártó. Socialisti sa mu za „žonglovanie s číslami” vysmiali. „Možno ho pomýlili naaranžované zábery Maďarskej televízie, povestnej svojou verejnoprávnosťou a vecnosťou,” ironizuje najsilnejšia opozičná strana vo svojom vyhlásení. Televízia, ktorú odporcovia vlády od vlaňajších politických čistiek volajú Orbanovízia, v správach ukázala iba ľudoprázdne „nárazníkové pásmo” vytvorené bezpečnostnými silami medzi budovou Opery a mnohopočetným - pre televíznych divákov neviditeľným - davom. „Pravda, ako aj mohol zistiť presný počet, keď sa v smokingu napchával kaviárom pod ochranou policajného kordónu a po skončení podujatia sa roztrasený vytratil tunelom preč,” dodali socialisti na adresu Szíjártóa, ktorý rovnako ako Orbán a ďalší hostia galakoncertu odchádzal z Opery zadným vchodom cez podzemný tunel. Väčšina organizátorov protestu sa do „vojny čísel” nechce púšťať. Podľa nich dôležitejšia ako počet demonštrantov je ich rôznorodosť a schopnosť odložiť bokom názorové rozdiely, keď sa treba spojiť na ochranu demokracie a právneho štátu. „Orbán stojí pri kormidle Titanicu a my sme ľadovec,” vyhlásil o rodiacom sa spojenectve mimovládnych organizácií a stredoľavicových strán Péter Kónya, jeden z lídrov Solidarity, iba pred štvrť rokom založenej strešnej organizácie občianskych združení. Bývalí odborári Kónya a Kornél Árok sa v posledných mesiacoch stali symbolom rodiaceho sa mimoparlamentného odporu proti politike Orbána. Obaja sa snažia preklenúť vzdialenosť, ktorá doteraz delila tradičných odborárov, útočiacich iba na sociálne škrty vlády, s aktivistami novovznikajúcich občianskych združení, kritizujúcich obmedzovanie slobody médií a ďalšie opatrenia okresávajúce demokraciu. To, že v pondelok sa k ich demonštrácii pripojili aj tri parlamentné strany, ktorých lídri im prenechali hlavné slovo, je ďalším krokom k zjednocovaniu Orbánových odporcov. Dav podľa portálu Origo.hu skandoval: „Viktátor,” „Viktátor” a „Orbán, prac sa!” Analytici však nepredpokladajú, že by maďarský premiér pod tlakom ulice zmenil svoju politiku a už vôbec nie, že by odstúpil. V pondelňajšej demonštrácii však vidia možný zárodok ľavicového pólu maďarskej politickej scény, ktorý Solidarita plánuje vytvoriť na pripravovaných rokovaniach takzvaného opozičného okrúhleho stola. Áron Varga, analytik ústavu Policy Solutions, vidí v tomto zjednocovacom procese jedinú šancu na prípadnú porážku Orbána vo voľbách v roku 2014. „Z nového volebného zákona jednoznačne vyplýva, že ľavica môže vystriedať Orbánovu vládu iba vtedy, ak spojením síl dokáže získať podstatne viac hlasov ako Fidesz. A to sa im v prípade, že do volieb pôjde každý z nich zvlášť, nemôže podariť,” povedal pre denník Népszava.
To Maďari vyťahujú slovenskú kartu
Podľa Gašparoviča máme problém s Maďarskom
3. januára 2012 - (tasr)
Slovensko a Maďarsko nemajú podľa prezidenta SR Ivana Gašparoviča problémy v prípade spoločných záujmov. Či už ide o ekonomickú oblasť, otázky zahraničnej politiky alebo v rámci Vyšehradskej štvorky. „Ale máme problémy s našou históriou, ktorá sa premieta do súčasnosti s názormi, ktoré, si myslím, je dnes už ťažko obhajovať. Všetci sa budeme klamať, ak budeme hovoriť, že nemáme problém,” priblížil. Sporné otázky, ktoré majú riešiť zmiešané komisie, by preto podľa neho mali mať racionálnejší postup. Ako poznamenal, na históriu sa nedá zabudnúť, avšak nesmie byť určujúca vtedy, keď môže vyvolať niektoré dávno zažehnané problémy. „Som prístupný na akúkoľvek diskusiu z maďarskej strany. Sú ale niektoré veci, ktoré sa nedajú dať do medzinárodno-politického priezoru, tie si musíme vyriešiť sami. A maďarská strana veľmi rada niekedy internacionalizuje tieto problémy,” upozornil. Za zlú označil predstavu Budapešti, ktorá súvisí s udeľovaním dvojakého maďarského občianstva. Pripomenul, že to nemá z hľadiska medzinárodných zvyklostí obdobu. „Na základe tohto zákona sa môže za občana Maďarskej republiky prihlásiť ktokoľvek, keďže mnohí z ich predkov síce žili na
území Slovenska, ale narodili sa v čase Rakúsko-Uhorska. To sú nepochopiteľné názory rozširovania možností získania občianstva,” podčiarkla hlava štátu. Slovenskou reakciou na predmetnú maďarskú legislatívnu normu bola novela zákona o štátnom občianstve. Na jej základe stratí slovenské občianstvo ten, kto dobrovoľne požiada o nadobudnutie cudzieho. Gašparovič vidí spôsob ako vyriešiť vzniknutú situáciu v tom, že Budapešť zruší svoj zákon a následne Bratislava ten svoj. „A bude to ako predtým,” dodal s tým, že tento názor presadzoval aj na poslednom stretnutí so svojím maďarským partnerom Pálom Schmittom. „Kým sa neodstráni problém, ktorý zasahuje do našich legislatívnych predpisov, tak sa asi ťažko dohodneme,” avizoval. Prezidenta tiež hnevá názor, že sú to práve Slováci, ktorí zvyknú vyťahovať maďarskú kartu. Myslí si pravý opak. „To Maďari vyťahujú slovenskú kartu, pretože z ich strany prichádzajú vždy nejaké iniciatívy, na ktoré sme povinní reagovať. Čiže, tá maďarská karta mi nesedí, sedí mi skôr slovenská,” uzavrel.
Nariadenie vlády k názvom menšinových obcí je nad rámec zákona
Nariadenie vlády týkajúce sa zoznamu názvov menšinových obcí nie je podľa prezidenta SR Ivana Gašparoviča v súlade so slovenskou legislatívou ani ústavou. Konkrétne ide nad rámec zákona o používaní jazykov národnostných menšín, ako aj ústavného článku, ktorý hovorí o tom, že na území SR je štátnym jazykom slovenský jazyk. Kabinet nariadenie schválil v pondelok 19. decembra po tom, ako ho predtým dvakrát vypustil zo svojho rokovania. Hlava štátu to chcela aj v treťom prípade, pričom svoje výhrady tlmočila vicepremiérovi Rudolfovi Chmelovi (Most-Híd). „Povedal mi, že to musí predložiť, lebo to má ako stranícku úlohu, tak sme sa dohodli, že ho predloží až po Novom roku po diskusiách so mnou,” uviedol Gašparovič v rozhovore pre TASR. V pondelok sa dozvedel, že sa do programu rokovania návrh nariadenia predsa len dostal. „Protestoval som u pani premiérky a povedal som jej, nech to zaradí neskôr, že jej k tomu dám písomné zdôvodnenie. Sľúbila, ale urobila inak,” podotkol. Nariadenie upravuje zoznam názvov obcí v jazykoch národnostných menšín, kde žije najmenej 20 percent menšinového obyvateľstva. Ako priblížil úrad vicepremiéra, pri jeho vypracovaní sa prihliadalo na tradičné názvy príslušných obcí, jazykovedné aspekty problematiky a na všetky historické a spoločenské súvislosti. Rozhodnutie vlády nepodporil minister vnútra Daniel Lipšic (KDH), ktorý namietal právny rozpor tohto rozhodnutia. Súčasný zákon podľa neho neumožňuje prijímať nariadenie, ktoré sa týka dvojjazyčných obcí, ktoré majú 20 percent menšinových obyvateľov, ale iba 15 percent, a to až v roku 2021.
3. januára 2012 - (Komentár Ľubomíra Jaška - aktuality.sk)
Maďarsko si Nový rok spestrilo - napriek všeobecnému pocitu neistoty - oslavami vo veľkom štýle. Oslavovalo prijatie novej ústavy. Historická budova budapeštianskej opery patrila pompéznemu galavečeru. Máme so susedmi v regióne zdieľať slávnostné pocity alebo je to viac dôvod na obavy? V Budapešti neoslavovali všetci. Tisícky ľudí dali prednosť demonštráciám. Demonštranti označovali premiéra Orbána za diktátora a symbolicky sa lúčili s Maďarskou republikou, ktorá sa novou ústavou zmenila na Maďarsko. Okrem symbolov ústava mení kompetencie ústavného súdu a ohrozuje nezávislosť centrálnej banky. Zmeny nastanú aj v justícii. Podľa kritikov bude súdnictvo ohrozené viac ako doteraz politickými nomináciami. Samozrejme pri hodnotení súčasného diania v Maďarsku nejde iba o novú ústavu. Premiér Viktor Orbán so svojím štátovorným Fideszom už dlhšie ukazuje, ako si predstavuje politickú moc. S použitím národných citov a veľkých rečí ignoruje návrhy Medzinárodného menového fondu. S krízou (či dokonca rizikom bankrotu) si Maďarsko vraj poradí samo. Správy o verejnom dlhu sú prehlušované slávnostnými fanfármi, hymnami a snívaním o veľkom Maďarsku. Nám zatiaľ zostávajú len rozpaky a otázniky. Vážne sa rodí stredoeurópsky Lukašenko? Budeme jazdiť do Maďarska s vízami? Alebo nám hrozí, že nemusíme nikam cestovať, lebo budeme súčasťou nejakého nového Uhorska? A nie je to pre zmenu obyčajná ukážka toho, že kto disponuje výraznou väčšinou v parlamente a podporou verejnosti, využíva príležitosť na uskutočnenie svojich plánov? Dnes ponúkané maďarské menu je jednoducho príliš pikantné, zbytočne ostré a nestráviteľné. Je takmer nemožné polemizovať s niekým, kto sa neostýcha každodenne zneužívať emócie vlastenectva a stále rozjatrovať staré trianonské zranenia. Zdravý rozum a istá miera v uplatňovaní moci je logicky na vedľajšej koľaji. O starú poučka, že demokracia nie je iba mocou väčšiny, ale v modernom chápaní predovšetkým prejavovaním citlivosti voči menšine, nemá dnes v Maďarsku nikto záujem. Premiér Orbán je dieťaťom šťasteny. Získal moc vo chvíli, keď Európa nemá náladu na demokratické lekcie svojim nepodareným deťom. Je zahryznutá do menových a iných ekonomicky ladených kríz. Na písanie listov o slobode a občianskom charaktere moderných európskych štátov nie je čas. Ušľachtilé projekty na spôsob Visegrádu takisto nemajú šancu umravniť rozbehnutého Orbána, hoci určite má natrénovaných pár úsmevov a póz na medzinárodné fóra. Slovenské prognózy vo vzťahoch k Maďarsku sú - jemne povedané - nejasné. A povedané trochu jasnejšie: sú strašidelné. V prípade, že nová slovenská vláda sa vrhne na národnú agendu, o zábavu nebude núdza. Svätopluk vyštartuje z bratislavského hradu na svojom koni a pofrčí na súboj kopijami so Štefanom či inými uhorskými kniežatami. Iná verzia je ešte menej príjemná. Pre nášho „Roberta Orbána“ sa môže jeho maďarský kolega stať výraznou inšpiráciou a pripomienkou, že tento recept v strednej Európe naďalej funguje. Namiešať národné city s rečami o ohrození, pridať poslanecké hlasy, eliminovať opozíciu a médiá, výsledkom je politická hviezda, ktorá si nemusí všímať šumy z Bruselu. Po vlne urbanizmu sa prevalí orbanizmus... Chýba len jedno. Nemáme žiadny sen porovnateľný s víziou veľkého Maďarska. Napriek všetkému optimisticky verím, že Slovensku chýba aj čosi ďalšie: totálna väčšina, ktorá bude nekriticky besnieť za falošný nacionalizmus a jeho zneužívačov.
Orbánov trabant sa musí vyhnúť zrážke s kamiónom EÚ
2. januára 2012 - (Ivan Drábek - Pravda)
Keď vláde v Budapešti na jar dôjdu peniaze, bude musieť hľadať spôsob, ako sa s Bruselom dohodnúť, myslí si maďarský politológ Zoltán Kiszelly. „Orbán nemôže povedať, že krajinu sme priviedli do bankrotu a preto dodatočne priznávame, že sme sa mýlili. Preňho je dôležité, aby bez straty tváre mohol zmeniť svoju politiku,” povedal pre Pravdu.
- Britský Guardian prirovnal Maďarsko k trabantu, ktorý sa so šoférom Viktorom Orbánom rúti oproti kamiónu Európskej únie. Skutočne hrozí čelná zrážka?
- Je to výstižný obraz. Maďarsko je v núdzi, nemá alternatívne finančné zdroje a úver s najlepšími podmienkami môže dostať od Medzinárodného menového fondu a Európskej únie. Nádejní veritelia však pomoc podmienili požiadavkami, ktoré Maďarsko vedome nesplnilo. Preto sa náš trabant na plný plyn rúti proti kamiónu EÚ.
- V čo možno v tejto situácii dúfať?
- Po prvé, že vodič kamióna v poslednej chvíli strhne volant. To je však málo pravdepodobné. Lebo v tom prípade by to povzbudilo aj iné členské krajiny EÚ, aby riskovali kolíziu s Európskou komisiou. Je preto zbytočné nádejať sa, že únia zmení postoj k Maďarsku. Kamión volant nestrhne.
- Čiže ustúpiť musí Orbán?
- Skôr alebo neskôr bude nútený. Otázne je len kedy a za akú cenu. Kurz forintu zo dňa na deň slabne. Blíži sa k 320 za euro, čo znamená, že ak sa Orbán nedohodne s úniou, tak rozpočet, ktorý ráta s 299 forintmi za euro, uletí. Na jar sa Maďarsku minú peniaze a získať nové bude môcť iba za veľmi nepriaznivých podmienok. Účet bude tvrdý: obrovské materiálne škody, strata prestíže, vysoká spoločenská cena. Tú zaplatí najmä jeden a pol milióna rodín, ktoré splácajú devízové úvery. Im nie je jedno, či za euro musia platiť 300 alebo 320 forintov. Maďarská vláda nebude mať inú možnosť, ako strhnúť volant.
- A strhne ho ešte Orbán? Alebo, podobne ako pri odstavení Berlusconiho a Papandrea, už nejaký nový líder, ktorý bude pre zahraničie dôveryhodnejší?
- Maďarsko nie je ako Taliansko ani ako Grécko. Berlusconi a Papandreu museli odstúpiť, lebo strácali vládnu väčšinu. Navyše na Rím a Atény ako členov eurozóny mal Brusel väčší vplyv. V Maďarsku je ťažko predstaviteľné zopakovanie scenára, keď nemecká kancelárka zatelefonuje talianskemu prezidentovi a ten to zariadi. Veď čo sa stane, keď Angela Merkelová zavolá Pálovi Schmittovi? Absolútne nič.
- Môže Orbán padnúť v dôsledku vnútornej erózie Fideszu, keď sa od neho odtrhnú tí, ktorým sa jeho radikálne kroky nepáčia?
- To zatiaľ nevyzerá reálne. Fidesz má šťastie v tom, že maďarskú občiansku pravicu pokrýva ako jediná strana. To je tretina maďarskej spoločnosti. Keby sa našli rebelanti, ktorí vystúpia z Fideszu, tak stratia podporu pravicovej časti spoločnosti. Nanajvýš by mohli prejsť ku krajnej pravici - k Jobbiku. K socialistom sa pridať nemôžu. Nik by ich nevolil. Politicky by nemali budúcnosť. Tlak na Orbána však môžu vyvíjať skupiny maďarského kapitálu. Akcie OTP a MOL prudko padli. Predpokladám, že maďarské podnikateľské kruhy spolu s ľuďmi zvnútra Fideszu presvedčia Orbána na zmenu, lebo cena doterajšej politiky je čoraz vyššia a čoraz menej je tých, ktorí z nej majú osoh.
- Kedy sa dá očakávať, že Orbán cúvne?
- V apríli alebo máji sa minú peniaze z rozpočtu a keď dovtedy nebude dohoda s EÚ a Menovým fondom, maďarská vláda bude nútená spraviť zmenu. Nebude z čoho vyplácať dôchodky, mzdy v štátnom sektore, benzín do policajných áut... Trocha času si ešte vláda bude môcť kúpiť tým, keď siahne na devízové rezervy národnej banky. Z jej 35 miliárd je potrebných päť miliárd na krytie úveru, to však tiež znamená, že kurz forintu sa odtrhne z reťaze a peniaze sa minú nie na jar, ale v septembri.
- Čo môže Orbán zmeniť? Obetuje napokon zákony o centrálnej banke a hospodárskej stabilizácii, ktoré presadil napriek ultimátu zo strany EÚ?
- To bude ťažké, lebo iba teraz ich prijali. A Orbán sa veľmi tvrdo ohradil proti tomu, aby sa mu do toho niekto zvonka miešal. On neuvažuje v hospodárskych, ale v politických aspektoch. Z ekonomického hľadiska by už vlani v lete bol musel uzavrieť dohodu s Menovým fondom. Vtedy mal šancu vyrokovať si lepšie podmienky, on však rozhovory prerušil. Teraz únia trvá na tom, aby vláda sporné zákony zmenila. Orbán preto musí nájsť stratégiu politického ústupu, ktorá by ho z tejto pasce vyviedla. Zjavne veľmi dobrou stratégiou politického ústupu by bola výmena premiéra. Nový premiér z radov Fideszu by teoreticky mohol ľahšie uskutočniť zmenu. Darmo si však na Orbánovo miesto sadne niekdajší minister financií Mihály Varga, technokrat a odborník, ktorého by zahraničné trhy privítali, keď si Orbán svoj vplyv zachová. Všetkých aj tak bude zaujímať iba jeho názor, rovnako ako keď Ferenc Gyurcsány prepustil kreslo Gordonovi Bajnaimu a každý ďalej sledoval len Gyurcsánya.
- Čiže Orbán bude musieť ako obetného baránka hodiť cez palubu svojho ministra hospodárstva Györgya Matolcsyho?
- Som o tom presvedčený. Ale nie teraz. Z hospodárskych dôvodov už mal byť Matolcsy dávno odvolaný. Teraz je však kľúčová politická ústupová stratégia. Orbán nemôže povedať, že krajinu sme priviedli do bankrotu a preto dodatočne priznávame, že sme sa mýlili. Preňho je dôležité, aby bez straty tváre mohol zmeniť svoju politiku.
- A to sa ešte dá? Je preňho cesta späť?
- Je to už čoraz ťažšie. Jeho šťastím je, že pravica v neho stále verí, ale túto dôveru teraz riskuje, lebo ani pravicoví voliči nemajú 320 forintov za každé euro, ktorým musia splácať hypotéky. Čiže riskuje stratu dôvery pravicových sympatizantov, ktorí povedia, že očakávali profesionálnejší tím.
- Orbánovu vládu nedávno v liste kritizovala pre obmedzovanie nezávislosti tlače, súdnictva a iné prehrešky proti demokracii aj šéfka americkej diplomacie Hillary Clintonová. Ako vážne to berie Budapešť?
- USA je dôležitý strategický partner Maďarska, a to aj ako hlavný akcionár Medzinárodného menového fondu. Washington sa obáva regionálnej nestability, ak by sa populistický štýl vládnutia rozšíril do ostatných východoeurópskych krajín. Nepáčilo by sa mu, keby západný typ demokracie v týchto krajinách nahradili autokratické režimy akejsi riadenej demokracie podľa vzoru Putina.
- Niektoré západné médiá už o Orbánovi píšu ako o Putinovi z pusty alebo o európskom Hugovi Chávezovi...
- To nie úplne sedí. Putinov a Chávezov systém je postavený na obrovskom prírodnom bohatstve, aké Maďarsko nemá. Orbán skôr za vzor pre Maďarsko považuje Singapur. Aj tam je riadená demokracia, rozhodujúci vplyv štátu na ekonomiku, vysoký hospodársky rast však dosahujú aj bez ťažby ropy či plynu. Aj Orbán by rád vytvoril podmienky na rast a vytváraním štátnych monopolov by rád zabezpečil, aby peniaze nešli k cudzincom, ale zostali v Maďarsku. Na to je však potrebných niekoľko vládnych cyklov. Aby sa jeho predstavy mohli naplniť, potrebuje nie štyri, ale dvadsať rokov.
- Preto sa novou ústavou zabetónoval pri moci?
- Áno a nejde len o zabetónovanie moci, ale celého systému. Preto napríklad rovnú daň zakotvil v ústavnom zákone, lebo dúfa, že bez Fideszu alebo proti nemu po voľbách v roku 2014 nik nebude mať v parlamente dvojtretinovú väčšinu.
- Fidesz však vlani stratil 1,3 milióna sympatizantov. Jeho preferencie z januárových 65 percent klesli na decembrových 39 percent. Ak to takto pôjde ďalej, tretinu parlamentných kresiel potrebných na zachovanie systému nemusí získať...
- Nedá sa to vylúčiť. Fidesz stráca voličov prevažne z hospodárskych dôvodov. Nie pre obavy z podkopávania demokracie. Možno desiatim až pätnástim percentám ide o demokraciu, nepáči sa im nová ústava. No prevažná väčšina tých, ktorí sa odkláňajú od Fideszu, je nespokojná s nízkymi platmi a znehodnocovaním forintu. Ústavou sa málokto zaoberá. Väčšina ľudí nanajvýš vie, že ich krajina sa už nenazýva Maďarská republika, ale Maďarsko. Detaily však nepoznajú.
- Pred budovou Opery, kde Orbán oslavoval novú ústavu, sa však v pondelok večer zišiel veľký dav protestujúcich. Orbán, ktorý bol majster pouličného politizovania, teraz ulicu stráca?
- Je to tak. Ale pouličné politizovanie je tradičným žánrom opozície. Vládna strana nedokáže zaplniť námestia. V Maďarsku vzrastá pocit bezmocnosti voči dvojtretinovej parlamentnej väčšine a ten sa prejavuje pouličnými demonštráciami. No je ťažké určiť, koľko ľudí prišlo pred Operu demonštrovať zademokraciu a koľko proti 320-forintovému euru.
- Proti Orbánovi sa však prvý raz dali dokopy demokratické opozičné strany s občianskymi združeniami...
- Áno, to je novinka. Socialisti doteraz nedokázali vyťažiť z poklesu popularity Fideszu. Ich stúpenci sú väčšinou ľudia preddôchodkového a dôchodkového veku. A nové hnutia mobilizujú mladšie generácie, vysokoškolákov i vekovú skupinu od 40 do 55 rokov. Občianske združenia tak budú môcť vhodne doplniť voličskú základňu socialistov. Súdržnosť opozície však zďaleka nie je istá.
Škody bánk v Maďarsku sa môžu vyšplhať až na tri miliardy eur
Pred Vianocami sa viaceré obce obrátili na ústavy, od ktorých si požičali, aby im zmenu umožnili. Maďarský bankový zväz uverejnil podrobnosti o stratách, ktoré spôsobí transformácia úverov v zahraničných menách. Viceprezident zväzu Daniel Gyuris ich vyčíslil najmenej na 952 miliónov eur. Ale ich straty sa môžu vyšplhať až na tri miliardy eur. Podľa Gyrisovho odhadu sa na konci minulého roka asi 20 % ľudí, ktorí majú úvery vo švajčiarskych frankoch, rozhodlo zmeniť ich na priaznivejší eurový kurz. Banky boli k tomuto kroku prinútené vládou. Okrem toho sa ústavy v polovici decembra dohodli s kabinetom Viktora Orbána na možnosti, že rovnaký krok môžu urobiť aj ich klienti, ktorí doteraz nemali a nemajú problémy so splácaním dlhov vo frankoch. Gyuris odhaduje, že to bude stáť banky ďalších 1,58 miliardy eur. Doterajší program zmeny zahraničných úverov sa vzťahoval len na súkromné osoby. Avšak o rovnakú možnosť už žiadajú aj obce a vyššie územné celky. Pred Vianocami sa viaceré obce písomne obrátili na ústavy, od ktorých si požičali, aby im zmenu umožnili. Maďarský finančný dohľad uvádza, že obce si zobrali úvery asi za 1,5 miliardy frankov. Od bánk chcú, aby im odpustili asi tretinu dlžôb. Ak na to banky pristúpia a ak by sa zarátali aj ďalšie straty ústavov v tejto akcii, potom maďarskému finančnému sektoru vzniknú náklady do troch miliárd eur. Vláda chce uľahčiť bankám situáciu tým, že zníži ich daňové zaťaženie. Rakúske banky majú v Maďarsku trhový podiel asi 20 %.
Komisia skúma novú maďarskú ústavu, hrozí právnymi krokmi
4. januára 2012 - (euractiv.sk)
Maďarsko môže stratiť šancu získať preventívny úver a čeliť právnym krokom ak sa ukáže, že kontroverzná nová ústava porušuje úniové zmluvy. Nová maďarská ústava vstúpila do platnosti 1. januára spolu s legislatívou, o ktorej medzinárodní kritici tvrdia, že ohrozuje nezávislosť národnej banky, súdnictva a médií a posilňuje pozíciu vládnej strany Fidesz premiéra Viktora Orbána, ktorá sa pridružuje k Európskej ľudovej strane. Desaťtisíce ľudí v pondelok proti pravidlám protestovali v uliciach. Považujú ich za autoritárske. Predseda Európskej komisie José Manuel Barroso a Orbán si koncom decembra vymenili niekoľko listov. Šéf exekutívy premiéra upozornil na to, aby neobmedzoval nezávislosť národnej banky a zopakoval svoje obavy z obmedzovania slobody médií. Hovorca Komisie Olivier Bailly včera uviedol: „Dnes ráno sme dostali preklad novej ústavy a naši právni experti skúmajú, či naše pripomienky boli zohľadnené.“ Výsledok podľa jeho slov bude známy do konca týždňa. Maďarsko v novembri požiadalo EÚ a MMF o 20-miliardový preventívny úver, aby zlepšilo dôveru investorov. Neformálne rokovania v Budapešti medzi stranami prerušili v polovici decembra po tom, čo krajina predložila návrh zákona o centrálnej banky. Peniaze však nevyhnutne potrebuje, aby si tento rok udržala prístup na kapitálové trhy. V najbližších mesiacoch musí splatiť dlh vo výške 4,8 miliardy eur. Nové kolo rokovaní by malo začať 11. januára vo Washingtone a následne 16. - 19. januára v Budapešti. „Do Budapešti nepôjdeme, ak implementácia nových pravidiel bude viesť k obmedzeniu nezávislosti maďarskej národnej banky,“ uviedol nemenovaný predstaviteľ EÚ. Nezávislosť centrálnej banky od politického rozhodovania je jedným zo základných princípov obsiahnutých v úniových zmluvách. Rovnako ide o kľúčovú podmienku pre členstvo krajiny v eurozóne. Maďarsko sa k prijatiu eura zaviazalo pri vstupe do EÚ. V novej ústave je však uvedené, že jedinou legálnou menou krajiny je forint. Komisia očakáva, že hrozby, že k poskytnutiu pomoci nedôjde, budú stačiť na to, aby Orbán splnil požiadavky, no na druhej strane je pripravená právne zakročiť. Barroso upozornil, že ak sa ukáže, že nová ústava je v rozpore s úniovými zmluvami, Maďarsko bude čeliť konaniu. Rozhodnutie by malo padnúť na prvom tohtoročnom zasadnutí kolégia komisárov 11. januára. Maďarský server Index.hu priniesol včera informáciu, že vláda, chce rezervy banky využiť na obhospodárenie verejného dlhu a stimulovanie ekonomiky. Podľa Reuters má 180 miliárd forintov (570 miliónov eur) ísť na financovanie dlhov miestnych orgánov, ktoré naakumulovali minulý rok.
Maďarsko rebeluje
3. januára 2012 - (euractiv.sk)
V Maďarsku od nedele platí nová ústava, ktorá vyvolala vlnu kritiky a obáv. Bývalý americký veľvyslanec v Budapešti Mark Palmer upozornil, že premiér Viktor Orbán zneužíva svoje právomoci a podkopáva demokraciu, čo môže viesť k tomu, že krajina stratí členstvo v EÚ. Kontroverzná maďarská ústava vstúpila do platnosti v nedeľu 1. januára 2012. Viacero súvisiacich zákonov poslanci prijali ešte v piatok 30. decembra, vrátane kontroverzného o centrálnej banke, ktorý podľa kritikov ohrozuje jej nezávislosť. Podľa dokumentu má viceguvernérov navrhovať premiér a nie guvernér. To vyvolalo vlnu kritiky zo strany Európskej komisie, Európskej centrálnej banky aj Medzinárodného menového fondu. Krátko pred sviatkami svoje znepokojenie z návrhu písomne vyjadril aj predseda exekutívy José Manuel Barroso Nezávislosť centrálnej banky od politického rozhodovania je jedným zo základných princípov obsiahnutých v úniových zmluvách a je tiež kľúčovou podmienkou pre členstvo krajiny v eurozóne, k čomu sa Maďarsko zaviazalo pri vstupe do EÚ. Premiér Viktor Orbán v piatok Barrosovi odoslal list, v ktorom ho presviedča, že zákon je vo všetkých ohľadoch v súlade s európskou legislatívou a keď bude treba, všetko detailne vysvetlí. Ako píše denník Wall Street Journal, pre maďarský rozhlas uviedol, že vláda sa pripomienky EÚ snaží do zákona dopracovať. Ak to nebude stačiť, a Únia bude chcieť zákon zablokovať, chce spory riešiť na súde. Prijatie zákona môže skomplikovať rokovania s EÚ a MMF o preventívnom úvere, ktoré prerušili práve pre kontroverznú legislatívu. Podľa odborníkov však Budapešť prostriedky potrebuje, aby zvýšila dôveru investorov. Už dve ratingové agentúry znížili maďarský rating do špekulatívneho pásma. Bez pôžičky sa financovanie dlhu môže predražiť bez ohľadu na to, že už teraz má krajina problémy pri predaji štátnych obligácií. Minulý týždeň museli zrušiť aukciu trojročných dlhopisov pre nízky záujem. Orbán však tvrdí, že pomoc MMF je síce dôležitá, ale nie nevyhnutná. Kritici ďalej poukazujú aj na to, že nové opatrenia sú útokom na slobodu vyznania, vzhľadom na to, že počet oficiálnych náboženských skupín sa znížil z 300 na 14. Podľa prístupovej zmluvy Maďarsko musí vstúpiť do eurozóny a prijať euro hneď ako na to bude pripravené. V novej ústave je však zakotvené, že forint je jedinou legálnou menou Maďarska. Okrem toho, nový volebný zákon môže udržať Orbánovu vládnu stranu Fidesz pri moci dlhé roky. Maďarskí západní partneri sa zároveň obávajú, že opatrenia nebude možné tak ľahko zmeniť, pretože si vyžadujú dvojtretinovú parlamentnú podporu. „Vylúčenie Maďarska z Európskej únie už nie je nemysliteľné,“ uviedol bývalý americký veľvyslanec v Budapešti Mark Palmer pre hlavný opozičný denník Népszabadság. „Krajinu nebudú tolerovať, ak prestane stavať na demokracii,“ vysvetlil. Písomne svoje znepokojenie Budapešti adresovala aj americká ministerka zahraničných vecí Hillary Clintonová. Vyjadrila ľútosť nad tým, že tamojšia vláda nepočúvla radu Washingtonu a opatrenia neprehodnotila.
Maďarsko možno splatí časť dlhov rezervami centrálnej banky
3. januára 2012 - (sita)
Maďarská vláda uvažuje, že použije devízové rezervy centrálnej banky na splatenie niektorých vládnych dlhov a na podporu ekonomického rastu. Informoval o tom internetový portál index.hu s odvolaním sa na nemenovaný zdroj blízky k vláde. Ďalej uviedol, že hlavným cieľom vlády je splatiť dlh v hodnote okolo 180 mld. forintov (HUF), ktorý si minulý rok požičala od krajov, použitím rezerv centrálnej banky. Hovorkyňu vlády sa agentúre Reuters nepodarilo zastihnúť a centrálna banka uviedla, že špekulácie na trhu nekomentuje. Devízové rezervy Maďarska boli ku koncu novembra 35,77 mld. eur, čo bol pokles oproti 36,87 mld. eur ku koncu októbra. V správe internetového portálu sa tiež uvádza, že vláda by mohla oznámiť plány verejnosti už vo februári a tiež že menšiu časť rezerv centrálnej banky by mohla použiť na zníženie vysokého dlhu v zahraničných menách. Podľa správy maďarská vláda si tiež možno vyčlení stovky miliárd forintov z rezerv centrálnej banky na ekonomické stimuly, ktorými chce udržať ekonomický rast a vyhnúť sa recesii. Maďarský parlament v piatok schválil sporný zákon o centrálnej banke, ako aj ďalšiu legislatívu. Prijaté zákony umožňujú zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky. Zákony ohrozujú nezávislosť centrálnej banky. Toto rozhodnutie môže znamenať zastavenie rokovaní o medzinárodnej finančnej pomoci pre Maďarsko od EÚ a Medzinárodného menového fondu (MMF). Počas decembra odstúpili predstavitelia EÚ a MMF od predbežných rokovaní o pomoci Maďarsku, pretože vláda Viktora Orbána trvala na prijatí legislatívy, ktorá zvýši politický vplyv na centrálnu banku a obmedzí jej nezávislosť. Premiér Orbán v piatok povedal, že „Maďarsko sa postaví na vlastné nohy,” aj bez pomoci od EÚ a MMF.
Zahraničné hypotéky predčasne splatí pätina Maďarov
Maďarské banky predpokladajú, že približne 20 % ich dlžníkov, ktorí si vzali úvery v zahraničných menách, využijú vládny program umožňujúci predčasné splatenie pôžičiek pri kurze, ktorý je výrazne výhodnejší ako aktuálny kurz na trhu. Uviedlo to v utorok Združenie maďarských bánk. Maďarská vláda vlani nariadila, aby banky súhlasili s predčasným splatením hypotekárnych úverov v zahraničných menách. Banky a vláda sa okrem toho dohodli, že domácnosti sa môžu rozhodnúť aj pre program, v rámci ktorého sa pri splácaní úverov v zahraničných menách na päť rokov určí maximálna výška splátok. Združenie maďarských bánk očakáva, že tento program využije viac ako polovica tých domácností, ktoré úvery nesplatia predčasne. Očakáva sa, že program predčasného splatenia úverov využije niečo viac ako 20 % dlžníkov, povedal Dániel Gyuris, zástupca šéfa Združenia maďarských bánk. „Viac ako 50 % zostávajúcich využije možnosť maximálnej výšky splátok,” uviedol. „Pre väčšinu klientov tento plán určite stojí za úvahu,” poznamenal. Gyuris odhaduje, že program predčasného splatenia úverov v zahraničných menách bankám v krajine spôsobí celkovú stratu v sume približne 300 mld. forintov (HUF). Hypotekárne úvery v zahraničných menách, hlavne v švajčiarskych frankoch, sa stali hlavnou brzdou maďarskej ekonomiky po tom, ako počas ekonomickej krízy frank výrazne posilnil voči forintu. Splátky z úverov tak prudko vzrástli a zmenšili disponibilné príjmy.
Maďarsko možno splatí dlhy svojimi rezervami
3. januára 2012 - (sita - Sme)
Maďarská vláda uvažuje, že použije devízové rezervy centrálnej banky na splatenie niektorých vládnych dlhov a na podporu ekonomického rastu. Informoval o tom internetový portál index.hu s odvolaním sa na nemenovaný zdroj blízky k vláde. Ďalej uviedol, že hlavným cieľom vlády je splatiť dlh v hodnote okolo 180 mld. forintov, čo je asi 578 miliónov eur, ktorý si minulý rok požičala od krajov, použitím rezerv centrálnej banky. Hovorkyňu vlády sa agentúre Reuters nepodarilo zastihnúť a centrálna banka uviedla, že špekulácie na trhu nekomentuje. Devízové rezervy Maďarska boli ku koncu novembra v sume 35,77 mld. eur, čo bol pokles oproti sume 36,87 mld. eur ku koncu októbra. V správe internetového portálu sa tiež uvádza, že vláda by mohla oznámiť plány verejnosti už vo februári a tiež že menšiu časť rezerv centrálnej banky by mohla použiť na zníženie vysokého dlhu v zahraničných menách. Podľa správy maďarská vláda si tiež možno vyčlení stovky miliárd forintov z rezerv centrálnej banky na ekonomické stimuly, ktorými chce udržať ekonomický rast a vyhnúť sa recesii. Maďarský parlament v piatok schválil sporný zákon o centrálnej banke, ako aj ďalšiu legislatívu. Prijaté zákony umožňujú zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky. Zákony ohrozujú nezávislosť centrálnej banky. Toto rozhodnutie môže znamenať zastavenie rokovaní o medzinárodnej finančnej pomoci pre Maďarsko od EÚ a Medzinárodného menového fondu (MMF). Počas decembra odstúpili predstavitelia EÚ a MMF od predbežných rokovaní o pomoci Maďarsku, pretože vláda Viktora Orbána trvala na prijatí legislatívy, ktorá zvýši politický vplyv na centrálnu banku a obmedzí jej nezávislosť. Premiér Orbán v piatok povedal, že „Maďarsko sa postaví na vlastné nohy,” aj bez pomoci od EÚ a MMF.
Brusel už preveruje sporný zákon
Predseda Európskej komisie (EK) José Manuel Barroso v rámci korešpondencie s maďarským premiérom Viktorom Orbánom zdôraznil dôležitosť ochrany nezávislosti centrálnej banky. V utorok to povedal hovorca EK. Barroso tak reagoval na to, že maďarský parlament v piatok schválil nový zákon o centrálnej banke. „Pán Orbán a predseda EK si počas vianočných sviatkov a minulý týždeň poslali veľa listov a predseda EK zdôraznil, že princíp nezávislosti centrálnej banky sa musí chrániť,” povedal hovorca EK. „Preklad zákona sme dostali dnes (3. januára) ráno. Teraz ho budeme analyzovať a preverovať, či tento zákon je zlučiteľný s právom Európske únie,” dodal hovorca. Nová maďarská legislatíva umožňuje zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky. Poistenie záväzkov Maďarska v utorok pre obavy z finančnej politiky krajiny prudko vzrástlo. Cena päťročných derivátov CDS (credit default swap) na poistenie záväzkov maďarskej vlády vzrástla o 19 bázických bodov z pondelkovej záverečnej úrovne 630 bázických bodov.
Poistenie záväzkov Maďarska zdraželo na rekordnú úroveň
Poistenie záväzkov Maďarska dosiahlo v stredu nové maximum, nakoľko pretrvávajú obavy investorov, že nový zákon o centrálnej banke zastaví medzinárodnú pomoc pre krajinu. Vládnuca strana Fidesz v piatok schválila tento zákon napriek varovaniam od Medzinárodného menového fondu (MMF) a Európskej únie (EÚ). Cena päťročných derivátov CDS (credit default swap) na poistenie záväzkov maďarskej vlády rástla druhý deň po sebe a v stredu sa zvýšila o 39 bázických bodov na 686 bázických bodov. Informovala o tom agentúra Markit. Nová maďarská legislatíva umožňuje zlúčenie maďarskej centrálnej banky a úradu pre finančný dohľad. Parlament tak má právo odvolať guvernéra centrálnej banky.
Padajúci forint, zlotý a koruna pripravujú Slovákov o výplaty
4. januára 2012 - (Hospodárske noviny)
Biznis Slovákov v Maďarsku, Poľsku či Česku stráca hodnotu. Padajúca cena forintu, zlotého a koruny znižuje ich mzdy a zisky v eurách. „Po výmene forintov na eura sme boli veľmi nepríjemne prekvapení,” povedal pre HN Ivan Kúdela, ktorý začal podnikať u našich južných susedov. Z krajiny sa však nemieni stiahnuť, keďže tu investoval množstvo času a energie. Hodlá sa však zabezpečiť. „Budeme sa snažiť, aby nám za služby platili eurami.” S podobným problémom sa stretlo ďalších 30-tisíc Slovákov, ktorí v krajine pracujú. Za pádom mien je najmä neistota na trhoch kvôli dlhovej kríze. „Kým v júni minulého roka stálo jedno euro 265 forintov, v novembri to bolo už 315. Priemerná mzda v eurách sa tak prepadla z ôsmich stoviek na 675 eur,” odhaľuje Peter Leonidou z Alpari Financial Services. Ak bude taký trend aj tento rok, môžu Slováci pracujúci v Maďarsku prísť o sumu rovnajúcu sa dvom mesačným platom. S prepadmi meny, aj keď v menšom rozsahu, sa musia boriť našinci aj v Česku či Poľsku. Za problémami našich susedov z V4 stojí hlavne dlhová kríza, ktorá spôsobila odlev zahraničného kapitálu a investícií z krajín. Oslabenie ekonomík sa zákonite postaralo o prepad štátnych mien. V prípade Česka a Poľska, kde Slováci „prerobili” pri výmene peňazí okolo desať percent, však analytici očakávajú stabilizáciu výmenného kurzu. „Praha sa chystá škrtať výdavky a ustrážiť rozpočtový deficit. Keďže je však závislá od exportu do krajín eurozóny, bude jej osud závisieť od ďalšieho vývoja dlhovej krízy,” skonštatoval Peter Greguš z Trim Broker. Poľsko je podľa neho obeťou špekulantov, ktorí spôsobujú turbulencie v hodnote meny. Vyšší ekonomický rast a intervencie centrálnej banky by mohli krajinu ochrániť od prepadu meny. Analytici tvrdia, že najhoršie je na tom Maďarsko. „Zlé politické rozhodnutia spôsobili zníženie ratingu krajiny. Maďarsko môže očakávať zvýšenie nákladov na financovanie svojho dlhu. To následne znižuje dôveru investorov v maďarský forint,” hovorí Peter Leonidou z Alpari Financial Services. Nedôveru posilnila zmena ústavy. Kabinet premiéra Viktora Orbána zbavil centrálnu banku nezávislosti a odklepol si právo vykupovať dlhy krajiny z jej devízových rezerv. „Krajina je tak pre investície rizikovejšia,” upozorňuje Greguš. Budapešť si v dôsledku novej ústavy proti sebe „poštvala” aj svojich záchrancov. Krajina, ktorej dlhopisy označili ratingové agentúry ako „junk”, teda odpad, začala ešte koncom roka rokovať s Medzinárodným menovým fondom o finančnej pomoci. Rozhovory sú však pozastavené, keďže nesúhlasí s novou legislatívou krajiny.
Slováci v Maďarsku zarobili už iba 675 €, klesli aj v Česku
Oslabovanie susedných mien v minulom roku sa podpísalo aj pod zníženie výplat po prepočet na eurá viacerým Slovákom pracujúcim v zahraničí. Najvýraznejšie tento vývoj podľa spoločnosti Alpari Financial Services zasiahol Slovákov pracujúcich v Maďarsku. „Za posledných šesť mesiacov sa maďarský forint oslabil voči euru o 15 %. Kým ešte v júni 2011 bol kurz voči euru 265, v novembri sa oslabil až k úrovni 315 forintov za jedno euro. To v bežnom živote znamená, že priemerná mzda v Maďarsku 212 000 forintov ešte v júni predstavovala 800 eur, no v novembri to už bolo len 675 eur,“ konštatuje obchodný riaditeľ online forex obchodných služieb Peter Leonidou. Podľa odhadov slovenského ministerstva práce, sociálnych vecí a rodiny je v Maďarsku zamestnaných približne 20 až 30-tisíc slovenských občanov. Podobný vývoj zaznamenali aj Slováci pracujúci v Česku. Ich počet podľa údajov českého ministerstva práce a sociálnych vecí presahuje 100-tisíc. “Kým ešte v júni sa česká priemerná mzda rovnala 1 020 eur, tá istá mzda prepočítaná na eurá na konci novembra už znamenala len 920 eur, čo predstavuje pokles o 10 %,” dodáva Peter Leonidou.
Bude Maďarsko Severnou Kóreou Európy?
3. januára 2012 - (Andrej Matišák - Pravda)
Nikto ho nechápe, ale on to zvládne, hoci to znamená prestreliť si nohu guľometom. Takto opisuje politiku maďarského premiéra Viktora Orbána britský denník Financial Times. „Orbán má jasnú väčšinu. Získal ju v demokratických voľbách. Chápem, že sa správa podľa hesla: Víťaz berie všetko. Väčšina politikov by takto konala. Nemal by však pľuť to tváre tým, ktorí mu chcú pomôcť,” povedal pre Pravdu Edward Lucas z magazínu Economist, ktorý sa dlhodobo zaoberá politikou strednej a východnej Európy. Lucas pripomína rokovania maďarskej vlády s Bruselom a Medzinárodným menovým fondom, ktoré sa skončili v decembri neúspechom. MMF jasne tvrdí, že Budapešť najprv musí zvážiť svoje ekonomické kroky. „Obmedzenie nezávislosti centrálnej banky je zlý signál. Chce Maďarsko vyzerať ako Severná Kórea, ktorá svet rovnako nepočúva?” pýta sa Lucas. Hlasná kritika zaznieva aj na adresu Orbána a jeho politiky. Naposledy sa k nej pridal Mark Palmer, bývalý americký veľvyslanec v Maďarsku. „Budapešť je už teraz izolovaná,” uviedol pre denník Népszabadság. Palmer dokonca naznačil, že sa podľa neho nedajú vylúčiť ani úvahy o zrušení členstva Maďarska v EÚ. „To je však veľmi nepravdepodobné. Neexistuje použiteľný mechanizmus, ktorým by takto bolo možné potrestať krajinu únie,” reaguje odborník na východnú Európu Seán Hanley. „Ako ukázala aj rakúska kríza v súvislosti so vstupom slobodných do vlády v roku 2000, politický tlak býva neefektívny. Okrem toho sú európske štáty zamerané viac na dôležité otázky súvisiace s eurom a to, ako bude EÚ vyzerať. Ťažko si predstaviť, že Maďarsko bude prioritou,” povedal Hanley. Podľa experta je potrebné pripomenúť i to, že Fidesz sa síce odkláňa od demokratických praktík, ale väčšina toho, čo vláda robí, je stále v súlade s právom i minimálnymi demokratickými štandardmi. „V dlhodobom horizonte sa však Maďarsko môže samo vylúčiť z jadra únie, ktoré pravdepodobne vznikne ako výsledok súčasnej krízy eurozóny. Slabá ekonomika krajiny môže byť nástrojom na to, aby smerom k Budapešti zaznievali neformálne politické požiadavky. Otázka je, podobne ako to bolo s vládou Vladimíra Mečiara na Slovensku v 90. rokoch, nakoľko je Fidesz ochotný zaplatiť medzinárodnou kritikou a ekonomickými problémami za posilnenie domácej moci,” myslí si Hanley. Cristian Ghanea, riaditeľ Centra pre európsku politiku v Bukurešti, však nabáda k opatrnosti. „Mali by sme rozlišovať medzi tým, čo je nepopulárne a čo je neakceptovateľné v EÚ. Dodatočné zdanenie príjmov je čudné, ale nie je to útok na základné hodnoty únie. Rovnako ako zmienky o náboženstve v ústave. Hovorme o Orbánových skutočných hriechoch, ako je napríklad obmedzovanie slobody prejavu. Ináč bude vyzerať ako východoeurópsky postkomunistický politik, ktorého kritizujú západoeurópske médiá. Obávam sa, že sa to môže zvrhnúť na debatu Západ verzus Východ, ktorú naozaj nepotrebujeme,” povedal pre Pravdu Ghanea.
Maďarských socialistov označuje nová ústava za zločincov
31. decembra 2012 - (tasr)
Maďarský parlament v piatok na svojom poslednom tohtoročnom zasadaní schválil dodatky k ústave, ktoré drasticky znižujú počet štátom podporovaných cirkví a náboženských spoločenstiev a komunistickú stranu a jej nástupnícku organizáciu označujú za zločinecké. Podľa novej úpravy schválenej pomerom hlasov 256 za a 36 proti namiesto doterajších 300 cirkví a náboženských spoločenstiev bude štát podporovať 14. Ide prevažne o kresťanské cirkvi a židovskú obec. Pôvodnú verziu ústavný súd vrátil na prepracovanie pre procesné chyby počas schvaľovania. Parlament tiež prijal návrh zákona, ktorý vyhlasuje opozičnú Maďarskú socialistickú stranu (MSZP) za právneho nástupcu bývalej komunistickej strany a pripisuje im vinu za zločiny spáchané počas obdobia komunizmu. V texte, ktorý sa má objaviť v novej ústave, nadobúdajúcej účinnosť 1. januára, sú niekdajšia komunistická strana a MSZP označení za „zločinecké organizácie”. Tento ústavný dodatok zatiaľ nemá na MSZP praktický dopad. Komentátori však podľa agentúry DPA nevylučujú, že budúcnosti ho je možné použiť na vytvorenie právneho tlaku na MSZP alebo dokonca na jej zákaz. MSZP vznikla v roku 1989 z reformného krídla Maďarskej socialistickej robotníckej strany. Jej rozsiahly majetok bol buď zoštátnený, alebo rozdelený medzi novo vzniknuté demokratické strany. Iba malá časť zostala MSZP. Ústavný dodatok týkajúci sa MSZP takisto umožňuje trestne stíhať bývalých funkcionárov komunistickej strany po skončení premlčacej lehoty, ak sa im dokáže spáchanie „závažného trestného činu”. Viac ako 20 rokov po demokratických zmenách dáva dodatok „príležitosť na uplatnenie spravodlivosti”.
Jobbik kritizuje vládu, že nevyvíja nátlak na susedné krajiny
Opozičná extrémne pravicová strana Hnutie za lepšie Maďarsko-Jobbik dnes v Budapešti ostro kritizovala maďarskú vládu za to, že v záujme ochrany zahraničných Maďarov nevyvíja tvrdý nátlak na okolité krajiny. Ako uviedla maďarská tlačová agentúra MTI, poslanec Jobbiku István Szávay novinárom povedal, že kabinet premiéra Viktora Orbána používa v oblasti národnej politiky a diplomacie prostriedky svojich predchodcov. Pri udržiavaní kontaktov s okolitými krajinami totiž aplikuje dialóg a snaží sa o dobré susedské vzťahy namiesto toho, aby pri presadzovaní záujmov tam žijúcich Maďarov vystupoval tvrdo. Maďari žijúci v zahraničí preto podľa Szávay nepociťujú, že za nimi stojí ochraňujúca a podporujúca materská krajina, ktorá sa zastane ich práv za každých okolností. Szávay kritizoval aj pomalý proces zvýhodneného udeľovania maďarského štátneho občianstva. Celý systém by podľa neho bolo potrebné prehodnotiť. Ako zdôraznil, situácia zahraničných Maďarov je najťažšia na Slovensku, kde napriek sľubom vlády pravého stredu aj naďalej platí protimaďarský jazykový zákon a zákon o občianstve, ktorý bol prijatý v reakcii na zjednodušené udeľovanie maďarského občianstva. Na Ukrajine naďalej nenastal žiadny pokrok v oblasti vzdelávania maďarskej menšiny v materinskom jazyku, v rumunskom Sedmohradsku sa nepodarilo dosiahnuť výsledky v otázke autonómie Sikulov a srbská diplomacia „vodí Maďarsko za nos svojskými balkánskymi metódami”, pričom vo Vojvodine silnejú etnické útoky voči tamojším Maďarom, dodal poslanec Jobbiku.
Maďarom hrozí veľké prepúšťanie
3. januára 2012 - (Pavel Novotný - hnonline.sk)
Zvyšovanie platov premiérom Orbánom núti firmy, aby sa radikálne zbavovali ľudí. - Firmy u našich južných susedov bijú na poplach. Pravicová vláda maďarského premiéra Viktora Orbána radikálne zvýšila minimálnu mzdu o 20 percent. Znamená to, že od 1. januára žiadny zamestnanec nemôže mať na výplatnej páske menej ako 295 eur mesačne. Maďarské firmy teraz hrozia masovým prepúšťaním. Zvýšením minimálnej mzdy im totiž dramaticky narastú náklady. Tie budú musieť znižovať zrejme aj za cenu toho, že časť zamestnancov vyhodia z práce. O miesto tak môžu prísť tisícky ľudí. „V Maďarsku pracuje takmer tretina zamestnancov za mzdu, ktorá je pod hladinou garantovanej minimálnej mzdy,“ informoval maďarský hospodársky server privatbankar.hu. V Maďarsku pôsobí aj niekoľko slovenských spoločností. Jednou z nich je skupina Penta, ktorá tam podniká v mäsopriemysle. Neočakáva však, že by musela prepúšťať. „Manažment podniku v Maďarsku urobil viacero racionalizačných opatrení už počas minulého roka. Podnik teraz funguje optimálne. Nepredpokladáme preto žiadne ďalšie zmeny,“ uviedol pre HN hovorca Penty Martin Danko. Na výrazné zvýšenie minimálnej mzdy v Maďarsku však môžu doplatiť stovky Slovákov z pohraničných regiónov, ktorí denne dochádzajú k susedom za prácou. Ohrození sú najmä zamestnanci menších domácich firiem. Radikálny krok Orbánovej vlády sa však nedotkne len najnižších platových tried. Rast minimálnej mzdy totiž ovplyvňuje aj vyššie úrovne platových taríf. Tie sa v niektorých prípadoch vypočítavajú práve z najnižšej platovej hladiny. Hlbšie do vrecka si teda bude musieť siahnuť aj viacero takých spoločností, ktoré svojim zamestnancom ponúkajú viac peňazí. O 15 percent takisto stúpne tzv. garantovaná minimálna mzda. Tú dostávajú ľudia najmenej so stredoškolským alebo stredným odborným vzdelaním pracujúci na pozíciách, ktoré si takéto vzdelanie vyžadujú. Od prvého dňa nového roka majú na výplatných páskach najmenej 342 eur. Spoločnosti aj experti varujú, že tento krok prinúti manažérov prepúšťať zamestnancov, prípadne ich začať zamestnávať na čiastočný úväzok, alebo dokonca načierno. Maďarskej ekonomike navyše hrozí prepad pre zníženú konkurencieschopnosť podnikov. Vláda zároveň očakáva, že zamestnávatelia budú kompenzovať zrušenie daňových úľav ľuďom tak, aby im neklesla čistá mzda. Práve táto kompenzácia platov spolu s nárastom minimálnej mzdy bude viesť zákonite k prepúšťaniu, citovala agentúra TASR Ferenca Roleka, šéfa maďarského Celoštátneho združenia zamestnávateľov a priemyselných podnikov. Práve obrovské sociálne výdavky sú však tŕňom v oku mnohých expertov. „V niektorých sférach sú výdavky v medzinárodnom porovnaní extrémne vysoké,“ povedal pre HN Péter Krekó, riaditeľ výskumu budapeštianskeho inštitútu Political Capital.
Exprezident László Sólyom oslávil 70. rokov
Maďarský exprezident László Sólyom dnes oslávil 70. narodeniny. Sólyom bol tretím prezidentom republiky po zmene režimu. Maďarský denník Népszabadság si dnes v tejto súvislosti všimol, že Sólyom sa ako „posledný prezident republiky” a prvý predseda ústavného súdu nezúčastnil pondelňajších osláv začiatku platnosti novej ústavy. Nie je však jasné, či ho vôbec terajšia politická elita na galakoncert pozvala. Duchom však bol zrejme prítomný v dave desiatok tisíc demonštrantov pri Opere, ktorí protestovali proti novej ústave, napísal Népszabadság. Opozičná strana Politika môže byť iná (LMP) poznamenala, že Sólyom bol jedným z tvorcov maďarského právneho štátu a jedným z jeho najvplyvnejších ochrancov. Podľa LMP v súčasnom období, keď Maďarsko prežíva najhlbšiu inštitucionálnu krízu od zrodu právneho štátu, krajina potrebuje ochrancu ústavnosti Sólyomovho formátu. V prezidentských voľbách, ktoré sa konali 7. júna 2005, porazil nezávislý Sólyom kandidátku Maďarskej socialistickej strany (MSZP) Katalin Sziliovú. Oficiálne sa ujal vlády 5. augusta 2005, mandát mu vypršal 5. augusta 2010. Sólyom kandidoval z iniciatívy občianskej organizácie Védegylet a na návrh vtedajšieho Zväzu mladých demokratov (FIDESZ).
Od prvého januára už Maďarsko nie je republikou
1. januára 2012 - (tasr)
Maďari sa na Silvestra lúčili nielen s rokom 2011, ale aj so starým názvom krajiny Maďarská republika. Od dnešného dňa sa podľa novej ústavy volá iba Maďarsko. Tisíce Maďarov na Silvestra demonštrovali pred parlamentom proti vládnej politike. Budapešť takýto protest v posledný deň roka nezažila 20 rokov, informoval spravodajca Českého rozhlasu Gregor Martin Papucsek. Akciu zorganizovali občianske združenia, novinárske organizácie a odborári, ktorí založili nové Hnutie čistých rúk. V takzvanom Silvestrovskom manifeste prisahali vernosť republike tisíce ľudí, ktorí označili kroky súčasnej vlády za škodlivé pre občiansku spoločnosť, verejnoprávne médiá a demokratický systém, uviedol Český rozhlas.
Orbánov hovorca:
Maďarsko je demokraciou
Demonštrácie proti novej ústave, ktorá sa 2. januára večer konala pred budovou štátnej opery v Budapešti, sa zúčastnilo najviac 5 000-8 000 ľudí, a nie 100-tisíc, ako to tvrdili organizátori, vyhlásil hovorca premiéra Viktora Orbána Péter Szijjártó. „Zrejme ani oni to nemysleli vážne, že ich bolo 100-tisíc. Triezvejšie odhady hovoria o 5 000-8 000 účastníkoch,” konštatoval hovorca v maďarskej verejnoprávnej televízii. Podľa neho odkazom pondelňajších udalostí je, že Maďarsko je demokraciou, právnym štátom a slobodnou krajinou. Podstatné podľa jeho slov je to, aby si každý mohol konať svoju prácu. „Úlohou vlády je obnova krajiny, čoho dôležitým medzníkom je nová ústava,” zdôraznil Szijjártó. Kabinet mal v pondelok za úlohu dôstojne osláviť vznik nového základného zákona a prácou iných bolo vyjadriť svoje výhrady, povedal premiérov hovorca. Zvyšok demonštrantov, ktorí v pondelok pred budovou Opery po ukončení povolenej demonštrácie požadovali odstúpenie premiéra Viktora Orbána a odvolanie novej ústavy a ústavných zákonov, a ktorí vykrikovali na vládnych politikov a hostí odchádzajúcich z galakoncertu, sa rozišiel v pondelok krátko po 23.00 h. Polícia predviedla jednu osobu, ktorá neposlúchla policajné pokyny. K iným narušeniam verejného poriadku podľa budapeštianskej polície nedošlo.
Před budovou státní opery v centru Budapešti, kde se konal slavnostní koncert k příležitosti zavedení nové ústavy, proti zákonu protestovaly desítky tisíc lidí. Nový základní zákon, který prosadila pravicová vláda Viktora Orbána, například zvyšuje státní kontrolu nad justičním systémem a centrální bankou.
Maďari sa búria proti Orbánovej ústave
2. januára 2012 - (čtk)
Pred budovou štátnej opery v centre Budapešti, kde sa konal slávnostný koncert pri príležitosti zavedenia novej ústavy, proti nej protestovali členovia opozičných strán a občianskych združení. Nový základný zákon, ktorý presadila pravicová vláda Viktora Orbána, napríklad zvyšuje štátnu kontrolu nad justičným systémom a centrálnou bankou. Organizátori demonštrácie tvrdia, že na ňu prišlo skoro 100 000 ľudí. Zaplnili 300-metrový úsek na Andrássyho triede, ktorá vedie okolo budovy opery. Podľa demonštrantov Orbán a jeho strana Fidesz, ktorá má v parlamente dvojtretinovú väčšinu, podkopávajú demokratický systém. Ľudia nespokojní so stavom demokracie v Maďarsku niesli transparenty s nápismi ako „Európa, ospravedlňujeme sa za premiéra Orbána” a vykrikovali „preč s Orbánom” alebo „Orbánistán”. Snažili sa politikom zabrániť vo vstupe do opery. Demonštráciu podporuje opozičná Maďarská socialistická strana, ekologicky zameraná strana LMP a Demokratická koalícia, ktorú vedie niekdajší premiér Ferenc Gyurcsány. Poslankyňa za Fidesz Gabriella Selmecziová podľa agentúry MTI tvrdí, že zatiaľ čo sa Orbánova vláda snaží napraviť chyby z Gyurcsányovej éry, „Gurcsányovi rozsievači nenávisti, ktorí Maďarsko zruinovali”, vyvolávajú neporiadok a chaos a povzbudzujú ľudí k tomu, aby porušovali zákony. Maďarsko sa v roku 2008 ocitlo na pokraji bankrotu a tento rok mu znovu hrozí recesia. Obrátilo sa preto na Medzinárodný menový fond a Európsku úniu so žiadosťou o pomoc. Avšak rokovania skrachovali v decembri po tom, čo vládny kabinet presadil kontroverzný zákon o centrálnej banke, ktorý podľa Bruselu ohrozuje jej nezávislosť. Krajina sa od nedele už oficiálne nevolá Maďarská republika, ale len Maďarsko. Jeden z ústavných dodatkov uvaľuje na opozičných socialistov, ako následníkov bývalej komunistickej strany, zodpovednosť za zločiny komunistického režimu. Ústavný systém v Maďarsku je „v kritickej situácii,” uvádza sa vo vyhlásení, ktoré spísala skupina protikomunistických disidentov, medzi nimi napríklad spisovateľ György Konrád. „Nikdy od zmeny v režime v roku 1989, keď padla komunistická diktatúra, nebola v regióne taká silná koncentrácia moci ako je to v súčasnom Maďarsku,” píše sa vo vyhlásení, z ktorého cituje agentúra AP. Ústavné dodatky a zákony vyvolali kritiku nielen maďarskej opozície, ale aj Európskej komisie alebo ministerky zahraničia USA Hillary Clintonovej. Brusel kritizoval predovšetkým ústavné dodatky týkajúce sa ekonomiky vrátane obmedzení nezávislosti centrálnej banky. Clintonová v liste Orbanovi vyjadrila obavy o smerovaní maďarskej demokracie, pričom upozornila na obmedzovanie nezávislosti justície a médií. Bývalý americký veľvyslanec v Budapešti Mark Palmer, ktorý je zástupcom riaditeľa mimovládnej organizácie Freedom House, v pondelkovom vydaní opozičného denníka Népszabadság varoval, že vláda Orbánovej formácie môže viesť k vyhodeniu Maďarska z Európskej únie.
Kritikov Orbána spojila ústava
2. januára 2012 - (Peter Morvay - Sme)
Maďarský premiér oslavoval novú ústavu na galavečere, tisícky demonštrantov proti nej protestovali. - Historická budova opery na hlavnej budapeštianskej triede Andrássy út sa včera stala miestom pompéznych osláv, ktorými uviedla maďarská vládnuca strana Fidesz do života novú kontroverznú ústavu krajiny. Ulice okolo opery naopak obsadili tisíce demonštrantov skandujúcich heslá, že si nenechajú zobrať demokraciu, a nazývajúcich premiéra Viktora Orbána diktátorom. Objavovali sa tiež nápisy pochovávajúce Maďarskú republiku. Nová ústava totiž zmenila názov štátu len na Maďarsko. Šou, ktorou vládna strana oslavovala najmä seba samu, po prvý raz zjednotila občiansku sféru a politikov. Doteraz sa proti politike vlády konali len demonštrácie rôznych občianskych iniciatív, z ktorých boli politické strany oficiálne vylúčené. Včera sa prvý raz uskutočnila spoločná demonštrácia občianskych aktivistov a troch opozičných strán maďarského parlamentu: Maďarskej socialistickej strany, hnutia Politika môže byť iná a Demokratickej koalície, ktorú založil bývalý premiér Ferenc Gyurcsány. Aj včera však platila podmienka občianskych aktivistov, že politici na spoločnej akcii nesmú rečniť. „V Európe sme zabudli na spirituálnu hĺbku života a na svätosť manželstva. V odpovedi na to sme my Maďari po dvadsiatich rokoch zmätkov vytvorili skalopevný základ, porazili malovernosť a vytvorili naozajstnú národnú revolúciu,” vysvetľoval Orbán včera význam novej ústavy ešte pred začiatkom osláv v opere v prejave v národnej galérii. Tam sa konala výstava malieb objednaných vládou od lojálnych umelcov na oslavu novej ústavy. Tá spolu so zákonmi, ktoré ju dopĺňajú, posilňuje moc vlády a naopak oslabuje mechanizmy slúžiace na kontrolu výkonnej moci. Na poslednú chvíľu do nej na konci minulého roku napríklad doplnili ustanovenia umožňujúce vláde plne kontrolovať národnú banku. Nová ústava tiež vláde umožňuje vypisovať mimoriadne dane, z ktorých by občania zaplatili pokuty, ktoré by na Maďarsko mohla uvaliť Európska únia za protiprávne ekonomické kroky kabinetu. Maďarsko tiež podľa čerstvej ústavy nesie zodpovednosť za maďarské menšiny v zahraničí a podporuje ich snahu o kolektívne práva.
Zmeny ústavy
* Mení názov krajiny na Maďarsko namiesto Maďarská republika.
* Ústavný súd už nemôže posudzovať zákony o daniach či rozpočte.
* Zmenil sa súdny systém, tak aby si doň ľahšie nominovali politickí nominanti.
* Prokurátor si môže vyberať súd, na ktorom vznesie obvinenia.
* Oslabila pozíciu guvernéra národnej banky.
Maďari chcú Orbánovu hlavu
3. januára 2012 - (Nový Čas)
Gigantické dlhy, rast nezamestnanosti, vyššie dane a nakoniec premenovanie Maďarskej republiky na Maďarsko. U našich južných susedov to vrie. Proti vláde Viktora Orbána vyrazili do ulíc tisícky Maďarov. Cieľ demonštrantov v Budapešti je úplne jasný. Koniec vlády Viktora Orbána! Pohár trpezlivosti u Maďarov pretiekol s príchodom nového roka. Od 1. januára z oficiálneho názvu krajiny vypadol názov republika a už je to len Maďarsko. Práve preto sa včera večer v uliciach Budapešti zhromaždili tisícky ľudí, ktorí požadujú odchod Viktora Orbána z premiérskeho postu. Demonštranti sa v uliciach objavili v čase, keď pozvaní hostia začali prichádzať na galakoncert pri príležitosti novej kontroverznej ústavy. Poslanec opozičných socialistov Tibor Szanyi novinárom povedal, že prichádzajúcich účastníkov galakoncertu, medzi ktorými budú aj najvyšší štátni činitelia, nechcú napádať, chcú im iba „silou masy demonštrovať, že republika sa vráti”. Nová ústava však obyčajných Maďarov trápi zo všetkého najmenej. Oveľa viac pociťujú ekonomické problémy, v ktorých sa krajina ocitla. Niektorí ekonómovia tvrdia, že keby sa v Maďarsku platilo eurom, už dávno by skrachovalo. Orbánova vláda v snahe naplniť štátnu kasu zvýšila od 1. januára niektoré dane. Tak napríklad DPH vzrástla z už aj tak vysokých 25% na 27 %! To automaticky zvýšilo ceny energií, čo sa určite prejaví aj v cenách potravín. Prvé protesty sa v Maďarsku objavili už pred Štedrým dňom, tie včerajšie však boli oveľa mohutnejšie.
Historik Martin Lacko:
Pre Slovákov bolo 20. storočie najvýznamnejšie v dejinách
30. decembra 2011 - (sita)
V nedeľu 1. januára si pripomíname kľúčový historický medzník - výročie vzniku Slovenskej republiky. Ako uviedol historik Martin Lacko, Slovenská republika vznikla na sklonku 20. storočia, ktoré bolo pre Slovákov najvýznamnejším v národných dejinách. „Práve v 20. storočí sa totiž rozpadlo tisícročné Uhorsko a vznikli aj dva samostatné štátne útvary Slovákov. Také niečo bolo v predchádzajúcich stáročiach nemysliteľné,” povedal. Slovenská republika existovala v rokoch 1939 - 1945 v okyptených hraniciach a bola politicky limitovaná nadvládou nacistického Nemecka. „Znamenala však pozitívnu skúsenosť národa s vlastnou štátnosťou. Koniec druhej svetovej vojny neznamenal len návrat okupovaných južných území, ale aj stratu štátnej samostatnosti a presun krajiny zo západnej do východnej (sovietskej) mocensko-civilizačnej sféry. Tieto skutočnosti hlboko poznačili aj národný život Slovákov,” konštatoval Lacko. Podľa neho triumfoval pražský centralizmus, oživený čechoslovakizmus a nad tým všetkým úplná politická podriadenosť ZSSR. „Idea slovenskej štátnosti bola démonizovaná, čo jasne ukázala už prax retribučného (tzv. ľudového) súdnictva. Tá trestne postihovala akékoľvek angažovanie sa v prospech autonómie i štátnej samostatnosti,” zdôraznil. Snaha po naplnení slovenských národných práv sa podľa Lacka potláčala najprv pod zámienkou boja proti prežitkom „ľudáctva”, neskôr „buržoázneho nacionalizmu” či „separatizmu”. Rozličné propagandistické nálepky boli zámienkou na diskrimináciu, ba perzekúcie národne zmýšľajúcich osôb. „Nešlo len o hŕstku vrcholových funkcionárov KSS, ako sa to mylne traduje, ale o širšie vrstvy slovenskej inteligencie. Slovensko sa v rámci Československa stalo len regiónom, bez skutočných právomocí a vlastnej samosprávy. Pre zahraničie boli Slováci Čechoslovákmi. Bolo preto pochopiteľné, že s každou zmenou politickej situácie sa prirodzené emancipačné požiadavky vynoria znova,” uviedol historik s tým, že tak to bolo aj v legendárnom roku 1968, keď sa slovenským politikom podarilo vybojovať federatívne usporiadanie, no najmä neskôr, po zmenách roku 1989. Už na prelome 80. a 90. rokov sa podľa Lacka ukázalo, že ideológia internacionalizmu, teda snaha o odbúranie národného prvku, v komunistickom bloku zlyhala. Ani po 70 rokoch tyranie sa v ZSSR nepodarilo príslušníkov jeho národov pretvoriť na „sovietskeho človeka”. Aj v Československu to bolo podobne. „Kým u Čechov české a československé povedomie splývalo, v prípade Slovákov to slovenské s československým nikdy nesplynulo. V prvých, skutočne demokratických voľbách od roku 1935, na jar 1990, získala myšlienka štátnej samostatnosti takmer 15 % hlasov a v podstate žiadna politická sila nebola spokojná s aktuálnym postavením Slovenska v štáte. Otázka štátoprávneho usporiadania spoločného štátu sa stala jednou z kľúčových politických tém. Postupom času sa jasne ukázalo, že národné ambície Slovákov nemôžu byť naplnené zmenou názvu štátu či pridaním spojovníka do tohto názvu (tzv. pomlčková vojna),” vyhlásil. Mnohým bolo zrejmé, že skutočné naplnenie národných práv Slovákov je len ťažko realizovateľné vo federácii. Dlhé rokovania predstaviteľov oboch republík o jej novom ústavnom zakotvení nikam neviedli. Po voľbách roku 1992 sa na Slovensku stalo najsilnejšou politickou silou HZDS hlásajúce požiadavku konfederácie a medzinárodnoprávnej subjektivity Slovenska. „Tá by bola v prípade realizácie nezlučiteľná s dovtedajšou federáciou ako i s predstavami českej strany. V povolebnej situácii, komplikovanej aj lavírovaním a protirečivými vyjadreniami predstaviteľov HZDS, víťazná česká pravica pragmaticky a včas usúdila, že pre ňu bude výhodnejšie spoločný štát rozdeliť, ako ho dlhodobo paralyzovať vzájomnými spormi národných reprezentácií,” uviedol historik. Pokiaľ ide o postoj obyvateľstva, na oboch stranách rieky Moravy v roku 1992 prevažovala podľa Lacka vôľa na pokračovanie spoločného štátu. Avšak jeho potreba už nebola pociťovaná tak striktne, ako napríklad v 30. rokoch, keď sa ČSR nachádzala v nepriateľskom zovretí susedov. Politické elity na slovenskej i českej strane federálneho štátu sa definitívne dohodli na jeho zániku. Dňa 25. novembra 1992 Federálne zhromaždenie ako vtedajší najvyšší zákonodarný orgán odhlasovalo ústavný zánik ČSFR k 31. decembru 1992. „Nemožno opomenúť ani to, že významným krokom k štátnej samostatnosti bola aj Deklarácia zvrchovanosti SNR (júl 1992) a prijatie vlastnej ústavy, atribútu štátnosti (september 1992),” upozornil. Vznik Slovenskej republiky z 1. januára 1993 pre väčšinu dnešných občanov ostáva podľa Lacka skôr v tieni silvestrovských osláv. „Je otázkou, či, respektíve kedy sa tento postoj zmení. Historici budú akiste ešte dlho uvažovať o skutočnej motivácii politických elít v ich rozhodnutí o rozdelení československého štátu. Či prevažovali vlastenecké pohnútky, vedomie nevyhnutnosti, prípadne či svoje zohrala aj pragmatická vízia nerušeného ovládnutia nového štátu, pri ktorej sa už nebude treba deliť o moc s tým druhým. Politická, no najmä ekonomická prax po roku 1993 dávajú podnety aj k takýmto úvahám,” zdôraznil Lacko. S odstupom času sa však podľa neho ukazuje, že rozhodnutie pokojným spôsobom vytvoriť dva samostatné národné štáty bolo optimálnym riešením. Nenaplnili sa katastrofické scenáre odporcov samostatnosti o budúcom vývoji. „Vzťahy medzi oboma národmi sú v súčasnosti azda najlepšie v dejinách. Historickým paradoxom však ostane, že mnohí z tých, čo sa výrazne aktivizovali proti vzniku druhej SR, už pár rokov po jej vzniku v podstate ovládli rozhodujúce sféry tohto ´nechceného´ štátu,” dodal.
Obsluhujúci Slováci stále nevedia byť milí
28. decembra 2011 - (sita)
Úroveň cestovného ruchu sa u nás zlepšuje, obsluhujúci Slováci však stále nevedia byť takí milí a priateľskí ako ich kolegovia zo zahraničia. Tvrdí to generálny riaditeľ Slovenskej agentúry pre cestovný ruch (SACR) Peter Belinský. Zahraniční novinári a touroperátori, s ktorými Belinský prichádza do kontaktu, si pochvaľujú najmä zlepšujúcu sa infraštruktúrnu vybavenosť niektorých regiónov. „Vezmime si Liptov, Tatry, kde hovoria o vybavenosti lyžiarskych svahov, o akvaparkoch, vysoko hodnotia štandard ubytovania na Slovensku,” povedal agentúre SITA šéf SACR. Počet zahraničných návštevníkov v slovenských ubytovacích zariadeniach v prvých troch kvartáloch tohto roka stúpol oproti rovnakému obdobiu minulého roka o desať percent. Najviac turistov k nám chodí z Česka, Poľska, Maďarska, Nemecka, Rakúska, Ukrajiny a Ruska. To, čo Slovákom ľudia zo zahraničia najviac vyčítajú, je podľa Belinského ľudský prístup. „Nevieme byť milí pri obsluhovaní, chýba nám troška taký profesionálny úsmev, profesionálna ústretovosť. Stačí, keď prídeme do zahraničia a vidíme našich ľudí, ktorí obsluhujú napríklad v Rakúsku v lyžiarskych strediskách a všetci sú milí, profesionálni. Neviem, prečo sa nám toto nedarí doma na Slovensku,” vysvetlil Belinský. Ako však dodal, v súčasnosti sa vo všetkých ukazovateľoch zlepšujeme. „Trend je dobrý. Čo ešte naozaj potrebujeme, je, aby sa spustila k tejto téme aj celospoločenská diskusia,” doplnil. Na zlepšujúci sa stav podľa Belinského poukázali aj tohtoročné majstrovstvá v hokeji, ktoré sa odohrali v Bratislave a Košiciach. „Slovensko ukázalo istú kompetentnosť, že vie zorganizovať aj veľké udalosti a na slušnej úrovni,” uzavrel. Na popradskom letisku dnes pristálo v tejto zimnej sezóne prvé lietadlo s rusky hovoriacimi turistami. Prvým charterovým letom priletelo na Slovensko 160 turistov z Ukrajiny. Už o dva dni priletia na popradské letisko ďalší turisti. Najsilnejším dňom bude 3. január, keď do Popradu priletí šesť charterových letov s turistami z Ruska a Ukrajiny. „Tohtoročná zimná sezóna vyzerá veľmi optimisticky, aj napriek asi 20 % poklesu počtu turistov. Možno sa tie počty ešte zvýšia,“ uviedol Mark Blitshteyn z cestovnej agentúry Pilgrim tour, ktorá na Slovensko vozí väčšinu rusky hovoriacich turistov. Podľa neho je hlavnou príčinou poklesu počtu návštevníkov z Ruska a Ukrajiny hlavne pokračujúca hospodárska kríza.
Európska komisia dnes vyzvala Maďarsko, aby urýchlene zabezpečilo uplatnenie rozhodnutia maďarského ústavného súdu v súvislosti s mediálnym zákonom. Podľa maďarskej tlačovej agentúry MTI to v Bruseli uviedol hovorca komisárky pre digitálnu agendu Neelie Kroesovej Ryan Heath. Hovorca pripomenul, že Ústavný súd MR vlani 19. decembra vydal rozhodnutie, podľa ktorého maďarský mediálny zákon protiústavne obmedzuje slobodu tlačených médií. Heath povedal, že následky zistenia súdu sú aj dnes platné. Ako dodal, problematickou je ochrana zdrojov novinárov, ako aj viazanie možnosti citovať vyjadrenia k povoleniu. Charta základných práv Európskej únie jasne deklaruje, že je treba ctiť slobodu a pluralitu médií. „EÚ doposiaľ vždy obhajovala slobodu tlače a pluralitu médií,“ konštatoval hovorca. Bruselské médiá informujú o tom, že EK sa kvôli kontroverznému zákonu o centrálnej banke nemieni zaoberať maďarskou žiadosťou o finančnú pomoc. Viaceré médiá citujú hovorcu komisie Oliviera Baillyho, ktorý povedal, že únia preveruje v súčasnosti takmer 30 maďarských zákonov z pohľadu ich súladu s právnymi normami EÚ, ktoré sa týkajú procesu tvorby ústavy. Bailly v utorok povedal, že únia ukončí hodnotenie maďarských zákonov pred koncom tohto týždňa. Komisia zasadne 11. januára, kedy podľa informácií zdrojov z EÚ zrejme prerokujú aj ďalšie kroky týkajúce sa Maďarska. Nemenovaný predstaviteľ únie povedal, že v prípade nesúladu maďarských zákonov s normami únie je možné, že sa začne konanie voči Maďarsku. Šéf rakúskej delegácie sociálnodemokratických poslancov v EP Jörg Leichtfried dnes konštatoval, že situácia Maďarska je „čoraz dramatickejšia“ a súčasne vyzval maďarského premiéra Viktora Orbána na odstúpenie.
Maďarská televízia prepustila hladujúcich reportérov
27. decembra 2011 - (sita)
Maďarská verejnoprávna televízia rozviazala pracovný pomer s dvoma reportérmi, ktorí pred dvoma týždňami začali hladovku na protest proti údajnému zasahovaniu vlády do obsahu spravodajstva. Ako uviedol vo svojom vyhlásení štátny Fond podpory a správy majetku poskytovateľov mediálnych služieb (MTVA), ktorý spravuje všetky verejnoprávne médiá, Balázsa Nagya Navarra a Aranku Szávulyovú v utorok prepustili „s okamžitou účinnosťou”, keďže podľa neho porušili príslušný zákon a kódex zakazujúci zamestnancom verejnoprávnych staníc vyjadrovať politické názory. Reportéri protestujú už od 12. decembra priamo pred budovou televízie, kde sa im vedenie snaží znepríjemniť pobyt púšťaním hlasnej hudby a oslňovaním silnými reflektormi. Szávulyová v rozhovore pre tlačovú agentúru AFP povedala, že o prepustení neboli informovaní, a ubezpečila, že v akcii budú pokračovať „napriek gestapáckym metódam” ich zamestnávateľa. Podľa Nagya Navarra im televízia chcela dať výpoveď už pred niekoľkými týždňami, nezískala však súhlas odborov. Zamestnanci MTV začali protestnú hladovku takmer presne rok po tom, ako v Maďarsku vstúpil do platnosti nový mediálny zákon, ktorý vyvolal vlnu kritiky doma i v zahraničí
Hillary Clintonová sa obáva o demokraciu v Maďarsku
Americká ministerka zahraničných vecí poslala maďarskému premiérovi Viktorovi Orbánovi predvianočný list. V utorňajšom rozhovore pre tlačovú agentúru MTI to potvrdil hovorca predsedu maďarskej vlády Péter Szijjártó. Médiá však špekulujú o tom, čo bolo jeho obsahom. Clintonová napísala Orbánovi len to, „čo mu už predtým osobne povedala”, povedal Szijjártó. Spravodajský portál maďarského denníka Népszabadság sa listu šéfky americkej diplomacie venuje podrobnejšie. Clintonová podľa nemenovaného zdroja vyjadrila Orbánovi svoje obavy zo „systematického rozkladu maďarských demokratických inštitúcií”. Spojeným štátom údajne prekáža oslabovanie nezávislosti súdnictva, nový zákon o cirkvách a klesajúca sloboda médií. Clintonová výhrady Spojených štátov voči prebiehajúcim maďarským reformám z dielne súčasnej vlády Orbánovi tlmočila aj osobne počas júnovej návštevy Budapešti.
Viktor kamikadze
27. decembra 2011 - (Peter Schutz - Sme)
Maďarsku sa fakt môže podariť, že si slasti bankrotu užije skôr než Grécko či nejaký iný člen eurozóny. V takpovediac štatariálnom režime prehnal Orbán parlamentom ani nie balík, ale vagón takzvaných základných zákonov k novej ústave. Medzi nimi i tie dva, ktoré predseda Európskej komisie žiadal listom pozastaviť a sú oficiálnym dôvodom, prečo rokovací tím Medzinárodného menového fondu a Európskej únie opustil Budapešť. Orbán takto zabuchol dvere pomoci, ktorú sám pýtal. Po medializácii Barrosovho „dôrazného odporučenia”, aby neschvaľoval zákony o národnej banke a finančnej stabilite -to sú tie dva - môžu totiž fond a únia zachraňovať Maďarsko už iba za cenu podstatne vyššiu než odhadovaných 15 miliárd eur. Museli by totiž investovať aj zníženie vlastnej autority. Precedens, že Orbán bol „zachránený” napriek neprijatiu podmienok, by zhoršoval rokovaciu pozíciu MMF a únie pri každej ďalšej žiadosti o úver. Nie je jasné, či si maďarský premiér uvedomuje, kam sa ženie. Analytickú zhodu, že bez pôžičky zvonka je krajina platobne neschopná na jar, rámcuje zníženie ratingu od Standard & Poor's a takmer rekordné rizikové prirážky poistenia maďarského dlhu. Sú síce stále nižšie, než napríklad portugalské či írske, ale pointa je, že ešte nezahrňujú práve to ukončenie rokovaní o úvere, čoho pravdepodobnosť prudko narástla. Vyzerá to tak, že celá žiadosť pre MMF bola komponovaná len ako finta na trhy, aby sa zastavilo oslabovanie forintu. Orbánova reč, že „ak sa dohodneme, tak máme bezpečnostnú sieť, ak nie, tak štát zostane na nohách i bez toho”, je svedectvo o kaskadérovi v kresle premiéra. A ak iný vysoký predstaviteľ Fideszu naznačuje, že dohodu potrebuje vlastne MMF, keďže má v Maďarsku utopené peniaze, je to jasná známka vytrhnutia z reality. Populistov je plná Európa, ale Orbán a spol. sa správajú tak, akoby uverili vlastnej propagande. Inak než tým, že si pletie želanie so skutočnosťou, sa nedá vysvetliť ani viera, že i po tom, čo dôrazné odporučenie ignoroval, „má dobrú šancu” na dohodu s MMF. Úplne vylúčiť sa to nedá. V prostredí konzervatívnych strán má Fidesz stále vplyvovú bázu. Dokázalo by však celkom prekvapiť, keby celý rok 2012 absolvovalo Maďarsko bez krachu a s Orbánom stále v kresle premiéra.
Orbán napriek odporu opozície i Bruselu pretlačil balík sporných zákonov
„Nedúfajte, že odídem“
27. decembra 2011 - (Ivan Drábek - Pravda)
Rozbehnutý hlasovací stroj maďarského premiéra Viktora Orbána protesty nezastavili. Parlament, v ktorom má jeho Fidesz dvojtretinovú väčšinu, napriek odporu opozície i Bruselu pretlačil balík sporných zákonov. Len niekoľko hodín pred Štedrým dňom poslanci schválili volebný zákon, ktorý prekreslením obvodov a ďalšími taktickými ťahmi zvýhodňuje Orbánovu stranu. Navyše dáva hlasovacie právo státisícom zahraničných Maďarov, poväčšine stúpencom Orbánovho kurzu politického zjednocovania národa, ktorí prijmú maďarské občianstvo Parlament tesne pred sviatkami prijal aj zákony o centrálnej banke a hospodárskej stabilizácii, ktorých stiahnutie od Orbána „dôrazne” žiadal šéf Európskej komisie José Manuel Barroso, protirečia európskej legislatíve. Asi tritisíc demonštrantov v deň hlasovania pred budovou parlamentu protestovalo proti snahe Orbána zabetónovať sa pri moci aj so svojou hazardnou hospodárskou politikou. Poriadkové sily zadržali viacerých opozičných poslancov, ktorí sa spútali reťazami a pokúšali sa zablokovať prístup autám s vládnymi zákonodarcami. Policajti odviedli aj expremiéra Ferenca Gyurcsánya, ktorý sa kolegov zastal. Podľa lídra najsilnejšej opozičnej strany Attilu Mesterházyho Orbánov režim vo vianočnom mediálnom tieni spravil rozhodujúci krok k nastoleniu diktatúry. „Tam, kde protiprávne bránia občanom v slobode zhromažďovania, už nie je demokracia. Keď policajtom vydajú príkaz, aby poslancov a demonštrantov zadržali, kým vládna strana prijíma zákony znemožňujúce demokratickú súťaž, to už je diktatúra,” uviedol líder socialistov na svojej internetovej stránke. Mesterházy tiež vyzval na okamžité zosadenie Orbána. Líder socialistov už predtým žiadal poslanecký klub Fideszu, aby si zo svojich radov vybral nového premiéra. Orbán sa totiž podľa neho úplne znemožnil a vyviesť krajinu z medzinárodnej izolácie sa musí pokúsiť dôveryhodnejší politik. Aj viaceré maďarské médiá písali o záujme Európskej únie o zmenu vlády v Budapešti podľa talianskeho či gréckeho scenára. Z kruhov Fideszu však zaznelo rázne Nie. „Toto nie je Taliansko, Orbán nie je Berlusconi, Maďarsko nepatrí do eurozóny, vládna väčšina nie je krehká a dvojtretinová väčšina by nedovolila odsunúť premiéra,” citoval denník Népszabadság nemenovaného politika Fideszu. Špekuláciám o jeho pripravovanom odstavení sa vysmial aj sám Orbán. Na otázku, či sa Bruselu natoľko zunoval, že cez neformálne kanály už hľadá jeho nástupcu, Orbán vo vianočnom rozhovore pre provládny denník Magyar Nemzet zľahčujúco poznamenal: „Keď kolujú takéto poplašné správy, vtedy cítim, že postupujeme po správnej ceste.” Podľa neho opozícia, ak je životaschopná, tak nestavia na nádeji, že jej protivník sa nejako znútra rozpadne, alebo že nejaké veľmocenské centrum zasadí zdrvujúci úder jej rivalovi, ale namiesto toho sa snaží presvedčiť väčšinu voličov. „Je úbohé dúfať, že im niekto zosadí premiéra,” povedal Orbán. Aj podľa nezávislých analytikov však Orbána po odmietnutí ultimáta Európskej komisie čakajú dramatické časy. Na to, aby sa Maďarsko na budúci rok vyhlo platobnej neschopnosti, by totiž potrebovalo finančnú podporu Medzinárodného menového fondu. A fond pre rovnaké výhrady k Orbánovej ekonomickej politike, aké mu minulý týždeň sformuloval v liste predseda EK, rokovania s Budapešťou prerušil. „Spolu s odmietavou odpoveďou Barrosovi Orbán podpísal aj svoj vlastný rozsudok smrti,” poznamenal vo svojom blogu politológ Gábor Török. Orbán však naďalej tvrdí, že hospodársku suverenitu krajiny ubráni aj proti tlaku Bruselu. „Netreba sa vystrašiť a schovať pod stôl, ale v otvorenej diskusii ubrániť náš postoj,” povedal pre Magyar Nemzet. „Ten, kto sa v Bruseli nikdy neodhodlá na konflikty, nezastupuje dobre svoju vlasť,” dodal.
Pán kmeňa
Volebné právo na základe kmeňovej príslušnosti je presne to, čo chýbalo k šťastiu Maďarsku. Viktor Orbán páli na všetkých frontoch v situácii, keď nepotrebuje nič väčšmi, než dôveru trhov. Zákon, ktorý mimo hlasovacích práv pre etnických Maďarov mení aj volebnú aritmetiku, nevyvolá azda ďalšie „dôrazné odporučenie” od Barrosa z Bruselu. Rozosieva však zrnká konfliktu, čo len vystupňuje averziu k vláde v Budapešti, ktorá sa už i tak topí v podozreniach, že zavádza autokraciu. Iste, Orbán to trúbil už dávno, ale výroba stále nových nepriateľov je ten najhorší spôsob vedenia štátu, ktorého jedinou métou je utekať pred bankrotom. Môže sa stať, že tých zopár stoviek rodákov, ktorí sa zo Slovenska prihlásili za občanov, ani svoje nové právo nevyužije. Orbánova revolúcia totiž - ako hovorí riekanka - zožerie so svojimi deťmi aj úspory Maďarov a s nimi aj svojho najvyššieho predstaviteľa.
Maďari budú môcť voliť aj zo Slovenska
27. decembra 2011 - (mk-pm / Sme)
Maďarskí občania budú môcť voliť do parlamentu v Budapešti aj v prípade, že majú trvalý pobyt mimo územia krajiny. Maďarskí poslanci schválili nový volebný zákon deň pred Štedrým dňom. Maďarský volebný systém je kombinovaný. Prvým hlasovacím lístkom volič vyberá kandidáta z volebného obvodu v mieste svojho pobytu a volí sa väčšinovým systémom. Druhým lístkom volič vyberá kandidátku politickej strany, podobne ako na Slovensku, a volí sa pomerným systémom. Zahraniční Maďari však budú môcť využiť len druhý lístok. Krajania mali mať podľa pôvodného návrhu dva hlasovacie lístky. Okrem straníckej kandidátky si mali vyberať aj kandidáta zo zvláštneho „zahraničného” volebného obvodu. V ňom mali zároveň krajania aj kandidovať. Tento návrh však neprešiel. Podľa TASR sa zmenia aj hranice volebných obvodov, čo podľa opozície zvýhodnilo vládnuci Fidesz. Zníži sa tiež počet poslancov z 386 na 199. Z dostupných informácií nevyplýva, že by Maďari zo zahraničia nemohli kandidovať za jednotlivé maďarské strany. Keďže na Slovensku platí v tomto prípade zákaz dvojakého občianstva, pre Maďarov, ktorí tu žijú, by však kandidatúra mohla znamenať aj isté riziko. Zverejnili by ňou, že dostali maďarské občianstvo a prišli by automaticky o slovenské. „Právna úprava volebného práva Maďarskej republiky je primárne záležitosťou Maďarskej republiky a jej občanov,” reagovalo naše ministerstvo zahraničia. „Naša pozornosť v dialógu s Maďarskom sa aj naďalej sústredí na štandardný spôsob udeľovania občianstva v súlade s medzinárodným právom a so všeobecne uznávanými princípmi týkajúcimi sa občianstva,” napísal hovorca ministerstva Ľuboš Schwarzbacher. Slovensko má podobný volebný zákon. Naši občania bez trvalého pobytu na Slovensku môžu voliť zo zahraničia korešpondenčné. „Možnosť ísť voliť na základe občianstva je v súlade s európskymi normami,” vraví predseda Mosta-Hídu Béla Bugár. „Pokiaľ by však mohli byť aj volení, bol by to problém: koho by potom zastupovali?” pýtal sa. Bugár sa neobáva, že by sa po zmene na Slovensko rozšírili volebné kampane maďarských politikov. V Maďarsku budú parlamentné voľby o dva a pol roka. Aj podľa predsedu SMK Józsefa Berényiho je právo voliť na základe občianstva štandardným princípom, ktorý využíva aj Slovensko. „Tým, že občania Slovenskej republiky nemôžu získať maďarské občianstvo bez toho, aby stratili slovenské, záujem maďarských politikov bude skôr zameraný na Rumunsko a Srbsko,” hovorí. Berényi požiadal Budapešť o udelenie maďarského občianstva, stále však nepovedal, či ho dostal. Hovorí tiež, že nemá informácie, koľko slovenských Maďarov Budapešť o občianstvo žiadalo. Maďarské občianstvo najmenej jeden politik z SMK už získal. Šéf levickej pobočky strany László Gubík automaticky prišiel o slovenské občianstvo.
Matovič sa usiluje o získanie voličov Slotu - on chce mať Maďarov pod dohľadom
1. januára 2012 - (parameter.sk)
Igor Matovič má hotovú taktiku, ktorou by chcel na svoju stranu získať voličov s národným cítením. Nazval ju - Kladivo na Slotu. Jeho plán vychádza z toho, že by položil otázku, prečo by sa oplatilo voliť SNS, pričom ako odpoveď očakáva, „lebo tá dokáže mať Maďarom pod dohľadom”. Zároveň by voličov SNS chcel presvedčiť o tom, že je úplne zbytočné, aby volili túto politickú stranu. „Ak vládnuť bude Fico, tak Maďarov bude mať pod dohľadom Fico, ak však vládnuť bude pravica, tak ich nebude môcť mať pod dohľadom ani Fico a ani Slota. Preto treba voliť niekoho z pravicového spektra, kto to dokáže a tým je jedine Igor Matovič,” takto načrtol volebný arzenál predseda Obyčajných ľudí. Matovič je presvedčený, že po dvadsiatich rokoch už nastal čas, aby SNS vypadla z parlamentu. Domnieva sa, že tomu napomôže aj to, že Anna Belousovová, ktorá vystúpila zo strany, vo voľbách kandiduje s vlastnou formáciou. „Ak mu trochu vezme ešte aj Anička, tak Slota sa dostane tam, kam patrí,” povedal. Matovič zároveň vyhlásil, že na rozdiel od SNS on nechce hrať primitívnou „maďarskou kartou”. Podľa jeho názoru hrozbu nepredstavujú slovenskí Maďari, ale Viktor Orbán. „On je jeden naparujúci sa človek, ktorí chce na území Slovenska, na území samostatného štátu, rozdávať štátne občianstvo a takýmto spôsobom zasahovať do jeho vnútorných záležitostí,” vyhlásil.
28. decembra 2011 - (Dag Daniš / hnonline.sk)
Predstavte si, že o dva roky bude južné Slovensko oblepené volebnými plagátmi Viktora Orbána. Maďarské úrady zriadia na školách v Komárne volebné miestnosti a komisie. A na „poriadok“ budú dozerať dobrovoľníci Jobbiku v uniformách maďarskej gardy. Áno, to všetko je možné. Orbán po dvojakom občianstve presadil aj volebné právo pre zahraničných Maďarov. Našťastie, tento krajný scenár je len možný, nie reálny. Zatiaľ. Slovensko - na rozdiel od Srbska či Rumunska - Orbánovým dobyvačným plánom odoláva. Po prvé, Ficov protizákon, ktorý na Slovensku zakazuje dvojaké občianstvo, vyzerá účinne. Naši Maďari preferujú slovenské občianstvo pred maďarským. Po druhé, Orbán na južnom Slovensku stráca politický vplyv. SMK ako kľúčový spojenec Fideszu vyschla. Na druhej strane, problém je stále v tom, že slovenská defenzíva nie je dostatočne pevná. Jej najslabším miestom je, paradoxne, slovenská pravica. Radičová pred rokom Orbánovi sľúbila, že zákaz dvojakého občianstva zruší. SDKÚ, KDH a SaS potom naivne podporili Bugárov občiansky zákon. Zmeny nakoniec neprešli len vďaka vzbure Matoviča a Procházku z KDH. Keby sa neozvali, slovenská „pravica“ by Orbánovi otvorila dvere na južné Slovensko. Naširoko. A bez boja. Orbánovi vlastne stačí čakať na naše zaváhanie. A nenápadne trhať susedné krajiny salámovou metódou. Najskôr si spoza hraníc odkrojil krajanov s maďarskou krvou (krajanský zákon). Potom občanov (zákon o dvojakom občianstve). Potom voličov (volebný zákon). A nakoniec prídu požiadavky na špeciálny územný štatút pre menšinových Maďarov. Aby mohli byť maďarskí občania - a voliči - pod ochranou maďarskej vlády. Ak sa prispatá slovenská vláda (a slovenská pravica) v maďarskej hre nezorientuje, Orbánove plagáty v Komárne nebudú len hypotetickou možnosťou. Budú samozrejmosťou.
Slovenských Maďarov zatiaľ Orbánova politika neláka
28. decembra 2011 - (hnonline.sk)
Majú maďarské občianstvo, napriek tomu právo voliť zo zahraničia nevyužijú. Reč je o menšinových Maďaroch, ktorým vláda Viktora Orbána pred Vianocami darovala volebné právo. Patrí medzi nich aj podnikateľ z Komárna Olivér Boldoghy. Ten nedávno získal maďarské občianstvo, čím stratil slovenské. Do maďarskej politiky sa však v žiadnom prípade nechystá nijakým spôsobom zasahovať. „Chcel by som odovzdať svoj hlas v slovenských voľbách, pretože nepoznám dobre politiku Maďarska ani jej ciele,“ povedal pre HN Olivér Boldoghy. Voliť zahraničným Maďarom umožnil maďarský parlament po tom, čo v piatok schválil nový volebný zákon. Slovenskí Maďari, ktorí získali občianstvo našich južných susedov, sú však voči maďarskej politike ľahostajní. „Drvivá väčšina Maďarov žijúcich u nás nemá záujem o maďarské občianstvo či o ich voľby. Vedia, že je to Orbánova hra a citové vydieranie, preto mnohí na ňu nepristúpili,“ povedal pre HN politológ Samuel Abrahám. Slováci, ktorým dal maďarský premiér Viktor Orbán občianstvo našich južných susedov, sú voči maďarskej politike ľahostajní. Voliť chcú na Slovensku, a nie u našich južných susedov. A to i napriek tomu, že maďarský parlament v piatok odklepol nový volebný zákon, ktorý umožňuje voliť aj zahraničným Maďarom. „Na Slovensku už nemám právo voliť, keďže mi po získaní maďarského občianstva zobrali to slovenské. Ja som však chcel odovzdať svoj hlas tu doma, na Slovensku. Nepoznám dobre politiku Maďarska ani jej ciele. Bolo by preto nerozvážne, aby som volil nejakú jeho politickú stranu len preto, že mi túto možnosť dali,“ povedal pre HN podnikateľ z Komárna Olivér Boldoghy. Je pritom len jedným z viacerých, ktorí získali maďarský pas, do tamojšej politiky sa však v žiadnom prípade nechystajú nijakým spôsobom zasahovať. Boldoghy prišiel o slovenské občianstvo po tom, čo v otvorenom liste informoval premiérku Ivetu Radičovú, že získal maďarskú štátnu príslušnosť. Teraz sa netají tým, že sa voliť ako Maďar v zahraničí nechystá. Okrem toho však stále bojuje za to, aby mu slovenské úrady vrátili slovenský pas. „Do Maďarska sa presťahovať nechystám. Naďalej chcem na Slovensku platiť dane a vychovávať tu svoje deti. Bol by som preto veľmi rád, keby slovenský parlament umožnil mať obe občianstva,“ tvrdí Boldoghy. Analytici sa zhodujú v tom, že Slováci by mali mať možnosť dvojakej štátnej príslušnosti bez ohľadu na to, aká je ich národnosť. Prestrelky medzi Slovenskom a Maďarskom hodnotia len ako absurdný spor politických špičiek oboch krajín. „Je úplne nezmyselné, aby Slovensko bralo svoje občianstvo niekomu, kto sa tu narodil a vyrastal. Drvivá väčšina Maďarov žijúcich u nás okrem toho ani nemá záujem o maďarské občianstvo či o ich voľby. Vedia, že je to Orbánova hra a citové vydieranie, preto mnohí na ňu nepristúpili,“ povedal pre HN politológ Samuel Abrahám. Vo svojom boji podnikateľ z Komárna nie je sám. „Od júla 2010 do decembra 2011 prišlo o slovenské občianstvo 184 ľudí. Z toho 22 z nich získalo maďarskú štátnu príslušnosť. Strata nášho občianstva je v takomto prípade automatická,“ uviedla pre HN Ľubomíra Miklovičová z komunikačného odboru ministra vnútra. Maďari na Slovensku tvrdia, že pre spory okolo občianstva sa záujem maďarských politikov viac sústredí na krajiny, ako sú Srbsko a Rumunsko, kde žije veľká maďarská menšina. Rezort našej diplomacie proti Orbánovmu novému volebnému zákonu nepodnikne žiadne špeciálne kroky. „Právna úprava maďarského volebného práva je hlavne záležitosťou Maďarska a jeho občanov. Slovensko je však pripravené pokračovať v diskusiách o dohode týkajúcej sa riešenia otázok občianstva,“ povedal pre HN hovorca rezortu diplomacie Ľuboš Schwarzbacher.
Dvojité občianstvo vraj uškodí najviac Maďarom
Namiesto nich totiž budú o osude krajiny rozhodovať do veľkej miery tí, ktorí v nej nežijú.
27. decembra 2011 - (sita / tvnoviny.sk)
V minulosti už neraz zaznelo, že podstatne väčšou hrozbou bude dvojité občianstvo pre obyvateľov Maďarska, než pre okolité krajiny a v podobnom duchu sa vyjadril aj šéf Mosta-Híd Béla Bugár. O dianí v Maďarsku budú totiž do veľkej miery rozhodovať ľudia, ktorí v ňom vôbec nežijú. Bugár poukázal na to, že to, čo môže nakrátko pomôcť premiérovi Viktorovi Orbánovi, neplatí o bežných obyvateľoch Maďarska. „Téma maďarského štátneho občianstva s volebným právom môže pomôcť Orbánovi. Nie tu zo Slovenska, ale z Rumunska, zo Sedmohradska, kde môže voliť niekoľko stotisíc voličov. Takže to môže robiť aj pre svoj prospech,” zhrnul. Zároveň tým však samotní Maďari strácajú šancu rozhodovať o vlastnom osude. „Mne, keby som žil v Maďarsku, by prekážalo, že ľudia, ktorí tam neplatia svoje dane, nebývajú tam, zrazu mi niečo naordinujú. Ten bude vládnuť ďalšie štyri roky a pritom ja som chcel niekoho iného,“ zdôraznil Bugár. Na Slovensku platí zákon, že po prijatí maďarského občianstva ľudia stratia slovenské. Keďže však úrady nedokážu prijímateľov odhaliť bez ich priznania, nevedno, koľko občanov Slovenska má aj maďarské občianstvo.
Bugárovci odmietajú vzťahy s Fideszom
Most-Híd nemá podľa predsedu strany Bélu Bugára s maďarskou vládnou stranou Fidesz žiadne vzťahy. „Fidesz sa rozhodol tak, ako sa rozhodol, my to akceptujeme, aj keď si myslíme, že to nerobí dobre. Boli sme vo vláde, máme informácie, vedeli by sme robiť tzv. mediátora- sprostredkovateľa, ale je to ich rozhodnutie. My máme voličov na Slovensku, takže viac sa o to už nestaráme,“ povedal v rozhovore pre agentúru SITA Bugár. Vplyvov na politiku maďarského premiéra Viktora Orbána môže byť podľa Bugára viacero. Napríklad Maďarsko nemá dobrú sociálnu ani hospodársku situáciu. „Téma maďarského štátneho občianstva s volebným právom môže pomôcť Orbánovi. Nie tu zo Slovenska, ale z Rumunska, zo Sedmohradska, kde môže voliť niekoľko stotisíc voličov. Takže to môže robiť aj pre svoj prospech. Mne, keby som žil v Maďarsku, by prekážalo, že ľudia, ktorí tam neplatia svoje dane, nebývajú tam, zrazu mi niečo naordinujú. Ten bude vládnuť ďalšie štyri roky a pritom ja som chcel niekoho iného,“ zdôraznil Bugár. To, že Fidesz vyhral v Maďarsku dvojtretinovou väčšinou, podľa Bugára nepomohlo. „Niektoré témy sú násilne presúvané aj na Slovensko a vyvoláva to len napätie. Napríklad teraz volebné právo,“ uviedol s tým, že možnosť voliť a hlasovať za nejakú stranu majú aj Slováci žijúci v zahraničí. „Ale aby niekto zastupoval tunajších Maďarov, občan SR v maďarskom parlamente, akú to má legitimitu? Toto už je problém aj pre mňa. Je tu 300-400 tisíc voličov maďarskej národnosti, ako ich bude zastupovať? Tieto témy nie sú dobré a zbytočne len rozvíria národnostné vášne, to nemá význam,“ vyhlásil. Na druhej strane podľa Bugára SR vníma všetko oveľa citlivejšie. Bugár priznáva, že historická skúsenosť zo spolužitia ani z jednej ani z druhej strany nie je vždy bezproblémová. „V hlavách Slovákov prevláda presvedčenie, že Maďari ich 1 000 rokov utláčali, čo je blbosť. Stačí sa pozrieť na históriu. O národnostnom útlaku sa dá hovoriť v určitom období, ktoré však bolo krátke. Ale takisto je možné hovoriť, že aj na Slovensku bolo obdobie bez domoviny pre Maďarov len preto, lebo ich niekto označil za nespoľahlivých a niektorých vysťahovali,“ upozornil.
Matovič tvrdo zahral Slotovou kartou
Líder Obyčajných ľudí Igor Matovič tvrdo „zahral” kartou Jána Slotu. Vyhlásil, že Viktor Orbán je nebezpečenstvo pre Slovensko. Zároveň sa však stavia do pozície, že jeho nacionalizmus je kultivovanejší než Slotov. „Nechcem hrať primitívnou maďarskou kartou v duchu (Jána) Slotu, že náš nepriateľ je slovenský Maďar. Slovenský Maďar nie je náš nepriateľ, náš nepriateľ je Orbán. Je to človek, ktorý sa rozťahuje a človek, ktorý chce rozdávať občianstvo na území SR, na území zvrchovaného štátu, a takýmto spôsobom nám zasahovať do vnútorných záležitostí. Toto mu nemôžeme dovoliť,” povedal. Lenže aj šéf SNS v minulosti opakovane tvrdil, že nemá nič proti bežným ľuďom a hrozbou sú len politickí zástupcovia, ktorých si títo ľudia vyberajú. Matovič práve Slotom zdôvodňuje opodstatnenosť odporu voči Orbánovi aj dvojitému občianstvu. „My dáme Slotovi večnú agendu, keď dovolíme Orbánovi, aby si tu mohol robiť legitímnu kampaň a mal tu pár stotisíc občanov,” povedal poslanec, ktorý by sa podľa nedávneho prieskumu mohol prepracovať do parlamentu.
„V kauze občianstvo je nepriateľom Orbán“
27. decembra 2011 - (aktualne.centrum.sk)
Nebezpečenstvom pre Slovenskom nie sú slovenskí Maďari, ale premiér Maďarska Viktor Orbán, myslí si nezaradený poslanec a predseda hnutia Obyčajní ľudia a nezávislé osobnosti Igor Matovič. „Nechcem hrať primitívnou maďarskou kartou v duchu (Jána) Slotu, že náš nepriateľ je slovenský Maďar. Slovenský Maďar nie je náš nepriateľ, náš nepriateľ je Orbán. Je to človek, ktorý sa rozťahuje a človek, ktorý chce rozdávať občianstvo na území Slovenska, na území zvrchovaného štátu, a takýmto spôsobom nám zasahovať do vnútorných záležitostí. Toto mu nemôžeme dovoliť,” povedal pre agentúru SITA. Chybu podľa Matoviča urobilo Rumunsko a Srbsko, keď svojim občanom nezabránili v tom, aby získavali aj maďarské občianstvo. „Teraz banujú, teraz nevedia, čo s tými pár stotisíc maďarskými občanmi, ktorých majú na svojom území. Vedia, že majú problém, že odrazu im tam nejaký Jobbik a Fidesz príde robiť kampaň,” myslí si a dodáva, že Slovensko by sa z toho malo poučiť. Zastaviť Orbána je podľa Matoviča dôležité aj preto, aby z tejto témy neťažila Slotova SNS. „My dáme Slotovi večnú agendu, keď dovolíme Orbánovi, aby si tu mohol robiť legitímnu kampaň a mal tu pár stotisíc občanov. Keď ich tu nebude mať, tak tú kampaň robiť nebude, nebude tu zabíjať čas,” dôvodí s tým, že Orbánova vláda neumožnila získať maďarské občianstvo zahraničným Maďarom z lásky k nim, ale aby získala ich hlasy, ktoré bude potrebovať po prepade popularity doma.
Orbánova vláda umožnila získať ľuďom maďarské občianstvo, aby získala ich hlasyväčší obrázokAutor: TASR/Martin Baumann
Takúto Orbánovu taktiku Matovič odmieta. „On si tu nemá čo kupovať hlasy. Nech si tam čučí a nech si tam hudie maďarskú pesničku.”
Martonyi: Vzťahom nepomáhajú predvolebné kampane
Slovenský zákon o občianstve podľa Matoviča ukázal svoj odstrašujúci účinok, keďže slovenskí Maďari hromadne o maďarské občianstvo nežiadajú.
Chápe výhrady voči tomu, aby parlament prijímal zákony, ktoré slovenských občanov strašia, ale „v situácii keď ich huckajú z jednej strany maďarské politické strany, aby si to občianstvo zobrali, keď ich hucká slovenská SMK a Most-Híd, je lepšie, aby platilo súčasné znenie zákona, ako by si tu Orbán rozdával občianstvo”.
„Náš nepriateľ nie je slovenský Maďar, ale Orbán“
Nebezpečenstvom pre Slovenskom nie sú slovenskí Maďari, ale premiér Maďarska Viktor Orbán, myslí si nezaradený poslanec a predseda hnutia Obyčajní ľudia a nezávislé osobnosti Igor Matovič. „Nechcem hrať primitívnou maďarskou kartou v duchu (Jána) Slotu, že náš nepriateľ je slovenský Maďar. Slovenský Maďar nie je náš nepriateľ, náš nepriateľ je Orbán. Je to človek, ktorý sa rozťahuje a človek, ktorý chce rozdávať občianstvo na území SR, na území zvrchovaného štátu, a takýmto spôsobom nám zasahovať do vnútorných záležitostí. Toto mu nemôžeme dovoliť,” povedal pre agentúru SITA. Chybu podľa Matoviča urobilo Rumunsko a Srbsko, keď svojim občanom nezabránili v tom, aby získavali aj maďarské občianstvo. „Teraz banujú, teraz nevedia, čo s tými pár stotisíc maďarskými občanmi, ktorých majú na svojom území. Vedia, že majú problém, že odrazu im tam nejaký Jobbik a Fidesz príde robiť kampaň,” myslí si a dodáva, že Slovensko by sa z toho malo poučiť. Zastaviť Orbána je podľa Matoviča dôležité aj preto, aby z tejto témy neťažila Slotova SNS. „My dáme Slotovi večnú agendu, keď dovolíme Orbánovi, aby si tu mohol robiť legitímnu kampaň a mal tu pár stotisíc občanov. Keď ich tu nebude mať, tak tú kampaň robiť nebude, nebude tu zabíjať čas,” dôvodí s tým, že Orbánova vláda neumožnila získať maďarské občianstvo zahraničným Maďarom z lásky k nim, ale aby získala ich hlasy, ktoré bude potrebovať po prepade popularity doma. Takúto Orbánovu taktiku Matovič odmieta. „On si tu nemá čo kupovať hlasy. Nech si tam čučí a nech si tam hudie maďarskú pesničku.” Slovenský zákon o občianstve podľa Matoviča ukázal svoj odstrašujúci účinok, keďže slovenskí Maďari hromadne o maďarské občianstvo nežiadajú. Chápe výhrady voči tomu, aby parlament prijímal zákony, ktoré slovenských občanov strašia, ale „v situácii keď ich huckajú z jednej strany maďarské politické strany, aby si to občianstvo zobrali, keď ich hucká slovenská SMK a Most-Híd, je lepšie, aby platilo súčasné znenie zákona, ako by si tu Orbán rozdával občianstvo”.
Netrvalo to ani tak dlho a vykľulo sa šidlo z vreca von. Maďari pred Vianocami schválili zákon, ktorý umožňuje voliť aj maďarským občanom z okolitých krajín, ktorým v tomto roku narýchlo rozdali občianstvo. Srbi a hlavne Rumuni sa chytajú za hlavy a lamentujú. Pred rokom a kúsok, keď mohli Orbánovej špekulácii zabrániť, boli frajeri a tvárili sa vraj demokraticky a ústretovo. Nesnažili sa prijať žiadne protiopatrenie, ktoré by Orbánove zvrátené chúťky kupovať si voličov zastavilo. Dnes majú niekoľko stotisíc maďarských občanov sústredených na súvislých územiach svojich krajín. Na Slovensku Fico presadil síce hlúpy zákon, ktorý nedovolil mať iné občianstvo žiadnemu slovenskému občanovi, ale cieľ paralyzovať Orbánovu zvrátenosť splnil...
„Volebný zákon nevylučuje podvody“
27. decembra 2011 - (tasr)
Slovenský volebný zákon nevylučuje volebné podvody, tvrdil to na stretnutí s občanmi v Gabčíkove expredseda Strany maďarskej koalície (SMK) Pál Csáky. „V parlamentných voľbách sa aplikuje v Slovenskej republike prax, ktorá priam nabáda niektorých občanov a niektoré politické strany k volebným podvodom,” uviedol Csáky s tým, že ide o skutočnosť, podľa ktorej si po vykonaní volieb môže občan zobrať so sebou nepoužité volebné listiny. Podľa Csákyho ide o naivný, ale nebezpečný prvok, ktorý sa aplikuje od roku 1990 a ktorý umožňuje kontrolu hlasovania každého občana aj mimo hlasovacej miestnosti. „SMK kritizovala túto možnosť už aj vlani,” pripomenul Csáky a dodal, že aj po minuloročných voľbách boli medializované informácie, ktoré potvrdili existenciu neprípustných ovplyvňovaní niektorých občanov v procese hlasovania. Ako uviedol, v prípade politickej vôle je možné ešte upraviť volebný zákon v paragrafe 30 jednou vetou, ktorá by znemožnila takéto neetické správanie sa.
Nové Maďarsko, Orbánoví náckovia a blahorečenie Miklósa D.
28. decembra 2011 - (František Ptáček - ptacek.blog.sme.sk)
Martýr väčšinového útlaku, veterán maďarskej samostatnosti na území cudzieho štátu, lučenecký rodák z Losonca, ktorý po celý život statočne bojoval za bytostné minoritné práva svojho (asi)milovaného ľudu, sa dočkal. Duray pred pár dňami dostal Cenu za občianske Maďarsko! Iniciátorom udelenia ceny bola Nadácia za občianske Maďarsko ale čo je dôležitejšie než metál, to je neoceniteľné posolstvo od momentálne najmaďarskejšieho z Maďarov, ktorý mu v liste odkázal, že: „Miklósa Duraya potvrdzuje súčasnosť” Neboli to slová nikoho iného lež Viktora O., dvojtretinového vodcu, ktorý za rok a pol vykastroval maďarskú demokraciu elegantnejšie než Mátyás Rákosi za celú svoju kariéru, slová ministerského predsedu, ktorý vyhlásil jednostrannú národnooslobodzovaciu vojnu Európskej únii - v čase, keď v mene svojej krajiny predsedal tejto inštitúcii. Ale aby som nebol obvinený zo zaujatosti musím rýchlo dodať, že tento istý človek, na druhej strane, necelý mesiac po nástupe do funkcie, zlegalizoval dovtedy zakázané podomácke pálenie liehu a minulý týždeň oslobodil od navýšených daní za psa všetkých majiteľov starobylých maďarských plemien. Len aby bolo jasno. Zdá sa, že pravoverní esemkáči sa neodvrátia od svojho vezíra ani vtedy, keď s ním civilizovaný svet už dávno jedná ako zúfalý primár s pacientom na gumenej samotke. A teraz zopár omrviniek zo slávnostného prejavu Zsolta Németha, tajomníka MZV MR, s názvom „Čo je Duray-izmus?”. Predpokladám, mnohí z nás to vedia celkom presne ale stojí za to si to pripomenúť. Németh začal svoju oslavnú reč tým, že „durayizmus” má, nepochopiteľne, v slovenských médiách negatívny nádych. Za vinu to pripísal jednak „bugárizmu”, strane Most/Híd, čiže tým, čo sú podľa neho „pod mostom” a jednak „...idei už nebohej, ale zato stále posvätnej, československej štátnosti”. Jedine vďaka nim sa stal z Duraya „protislovenský živel”. Németh potom postupne strácal niť a pustil sa do historických anekdot a krkolomných špekulácií o osude maďarskej menšiny u nás, čiže o slobode a neslobode „10% obyvateľov Slovenska” (?), ktorá súvisí so slobodou a neslobodou celého Slovenska, čo je vlastne cieľom Maďarska a vzápätí pripomenul všetkým Duray-ovým oponentom, aby ani náhodou nezabúdali na to aké zásluhy má Miklós vo veci konštituovania „slovenskej identity” a následného „budovania samostatnej slovenskej štátnosti” (Pozn.: No toto nech Jano radšej ani nečíta lebo za chlast a neartikulované výkriky v tankoch sa už v MR berie vodičák). Napriek tomu sa však život Miklósa D. po r. 89 zmenil len v jednom jedinom bode a to v tom, že ho za jeho občianske zásluhy „neuvrhli do temnice”. Perzekúcie a kompromitujúce (i fyzické!) útoky vraj zostali ako za socializmu. On však odolal a nepokorený hlásal, že „dovtedy (na Slovensku) nebude skutočná demokracia, pokým bude verejnosti podsúvané, že všetko čo je pre Maďarov dobré, je pre Slovákov nutne zlé - napríklad taká autonómia..” Vrcholom príhovoru boli dve pikošky z Durayovho života. Jadna, keď si v televíznej diskusii vyprosil označenie za menšinového politika, potom rovnako aj za maďarského menšinového politika a nakoniec poučil „nervózneho” redaktora, že on je maďarským politikom. Tou druhou boli slávne Miklósove slová počas, niekoľkotýždňového obliehania budovy maďarského parlamentu nacionalistickou luzou („sympatizantmi „ vtedy ešte opozičného Fideszu), keď vyliezol na provizórne pódium a oznámil svetu: „Viktor, Felvidék je s tebou!” Za preukázanú odvahu má odvtedy Duray, podľa Németha, nielen právo ale i povinnosť hovoriť do vnútorných záležitostí Maďarska. Z poďakovania honorovaného oslávenca vysvitlo o.i. aj to, aký je rozdiel medzi Maďarskou republikou ako štátom, ktorý formuje „prefíkaná politika” a „večným Maďarskom”, ktoré utvára „duch a duševná energia”. Pre tých, ktorí by nestačili na túto postkantovskú metafyziku preložím: Maďarsko je vždy tam, kde sú práve Maďari. Maďarská republika má síce hranice pevné ale večné Maďarsko má len akési virtuálne, elastické rámce... V tejto súvislosti len pripomínam, že už za pár dní sa mení oficiálny názov našich južných susedov zo socialistami nakazenej, devalvovanej Maďarskej republiky na nepoškvrnené, posvätné a ústavou garantované Maďarsko veľkorodinných kresťanov a národne cítiacich občanov - nech už títo žijú kdekoľvek.
Kuruci - Nik si nemohol byť istý, ako dopadne, keď prídu vojaci
Občianske združenie Hornoliptovský kurucký regiment vzniklo v roku 2008 v obci Vavrišovo, okres Liptovský Mikuláš. Jeho členovia na rôznych kultúrnych akciách, jarmokoch a trhoch prezentujú rekonštrukciu bitky pri obci Vavrišovo zvanej tiež ako „Švihrovská bitka“, ktorá sa odohrala v roku 1709, a tiež život kuruckých bojovníkov v tomto období. Skupina má približne tridsať členov.
Sú rozhovory, ktoré vznikajú neplánovane. Toto je jeden z nich. Keď na vianočných trhoch v Trenčíne na námestí v nie príliš dobrom počasí prezentovali svoje zručnosti členovia Hornoliptovského kuruckého regimentu, oslovili sme ich, aby povedali viac o časoch, v ktorých sa odohrala takzvaná Švihrovská bitka, v ktorej v roku 1709 proti sebe bojovali tí, ktorých zverboval František Rákoczi II., a cisárske vojská Habsburgovcov. Odpovedali traja - Miroslav Dužík, Zdenko Zaťko a Ľubica Mitrengová.
Orbán žije osud Fica
Maďarsko ukazuje, aké náročné je bojovať s dlhmi
26. decembra 2011 - (tasr / tvnoviny.sk)
Grécko už dlhšie ukazuje, čo sa deje v bankrotujúcej krajine a Maďarsko je zase príkladom snáh, ako sa krachu vyhnúť. Kroky premiéra Viktora Orbána naznačujú, že veľa možností v ponuke nie je. Nech robí čokoľvek, nezaobíde sa to bez bolestivých následkov, ukazuje analýza internetového denníka E15.cz. Orbán sa do boja s enormným dlhom pustil zmenami, od ktorých zrejme očakával, že nahnevajú najmenej voličov. Viac zdanil banky aj nezdravé jedlo a výrazne zvýšil DPH. Banky z krajiny napriek nespokojnosti neodišli, ale iné spoločnosti už áno. Napríklad výrobca zemiakových čipsov Rio po zavedení takzvanej hranolčekovej dane zrušil už schválenú stavbu továrne. Úspešný obchodný reťazec Delhaize chce z Maďarska odísť, svoje supermarkety Cora, Match a Profi ponúka na predaj. Ďalšie problémy prepukli v stavebníctve a bývaní a s nimi vláda dokáže urobiť len máločo. Zvýhodnila síce na úkor bánk splácanie úverov v zahraničnej mene, ale väčšina ľudí nemá peniaze na ich úhradu. Po stavebnom ošiali v rokoch 2007 a 2008 sa zase dramaticky prepadla výstavba. „Tento rok je predpoveď, že počet stavebných povolení bude okolo 8000; v roku 2008 ich bolo 42.000. To je veľký pokles,” posťažoval sa László Vajányi, riaditeľ maďarskej pobočky Ravaku. Firma predáva vane a sprchovacie kúty, teda vybavenie do kúpeľní, ktoré so stavaním domov úzko súvisí. Na vrchole pred troma rokmi dosiahli tržby Ravaku dve miliardy forintov (6,5 milióna eur), kým tento rok očakáva 1,3 miliardy HUF. Aj Slovensko čakajú výrazné zmeny, pretože sa v súčasnosti zadlžujeme podstatne rýchlejšie ako Maďari. Najväčší favorit volieb Robert Fico (Smer-SD) by podobne ako Orbán chcel napríklad vo väčšej miere zdaniť banky. „Špecialitou” Smeru sú návrhy na vyššie dane pre majetnejších. Je však možné, že tieto kroky nebudú stačiť. Ukazuje to Maďarsko, ktoré sa napriek doterajším opatreniam opäť raz ocitlo v situácii, keď musí žiadať o pomoc Medzinárodný menový fond.
Maďarsko sa pustilo do neštandardných ekonomických reforiem
26. decembra 2011 - (tasr)
Hoci premiér Viktor Orbán vyhlásil dlhom niečo ako vojnu, po troch rokoch sa obracia Maďarsko znovu na Medzinárodný menový fond (MMF) o pomoc. Agentúra Moody's degradovala maďarské štátne dlhopisy na odpad. Vo februári chce Standard & Poors urobiť to isté. Renomované zahraničné médiá špekulujú, či sa zadlžené Maďarsko stane prvou stredoeurópskou obeťou krízy. V trinástom budapeštianskom okrese stojí stredne veľké sklenené bizniscentrum pomenované po českom výrobcovi kúpeľní Ravak. Moderná budova dobre symbolizuje, čo sa v Maďarsku stalo. Vyrástla v máji 2008 na samotnom konci obrovského stavebného boomu, po ktorom realitná bublina praskala a nasledoval doteraz trvajúci pád. „Tento rok je predpoveď, že počet stavebných povolení bude okolo 8000; v roku 2008 ich bolo 42.000. To je veľký pokles,” sťažuje si nad šálkou kávy plynulou slovenčinou László Vajányi, riaditeľ maďarskej pobočky Ravaku. Firma predáva vane a sprchovacie kúty, teda vybavenie do kúpeľní, ktoré so stavaním domov úzko súvisí. „V Maďarsku si ľudia v rokoch 2004 až 2006 brali pôžičky v eurách a vo švajčiarskych frankoch, ktoré boli veľmi lákavé z hľadiska úrokov. Teraz to ľudia riešia, a to bude ešte trvať. Stagnácia v stavebníctve bude pokračovať aj v nasledujúcom roku,” odhaduje Vajányi. Na vrchole pred troma rokmi dosiahli tržby Ravaku dve miliardy forintov (6,5 milióna eur), kým tento rok očakáva 1,3 miliardy HUF. Ďalším problémom je pre Ravak klesajúca spotreba domácností, za ktorú môže aj politika vlády: Maďarsko zaviedlo 27-% daň z pridanej hodnoty, najvyššiu v Európe. Daň z príjmu naopak znížilo na nízkych 16 %. „Z hľadiska národného hospodárstva to nebol šťastný krok. Pre rozpočet znamená veľký výpadok. Oni ten schodok chcú vyrovnať zvýšením DPH, čo pokladám za nesprávne. To zase môže viesť k zníženiu spotreby, k vzostupu čierneho trhu. Schodok to nevyrieši, ten sa bude musieť zaplátať spoluprácou s MMF,” dodáva Vajányi. Ekonomickým reformám Orbánovej vlády Vajányi z hľadiska budúcnosti v podstate neverí. Takisto ako mnoho Maďarov viní zo súčasnej krízy socialistickú vládu, ktorá zdvihla štátny dlh na súčasných 80 % HDP. Rovnako ako Ravak uvažujú aj ďalšie české firmy, hovorí Vajányi, ktorý je zároveň predsedom Česko-maďarského obchodného klubu združujúceho 27 českých investorov v Maďarsku, vrátane Škody či ČEZ. „Z členov odchod nikto neplánuje. Viem o firmách, českých i maďarských, ktoré sú už v strate, ale očakávajú, že vládne opatrenia časom prinesú výnosy, a že sa spotreba zase zvýši,” dodal Vajányi. Skutočnými porazenými Orbánových ekonomických opatrení sú odvetvia, na ktoré vláda uvalila mimoriadne „krízové dane”. Maďarsko tým prišlo o lukratívne investície. Napríklad výrobca zemiakových čipsov Rio po zavedení takzvanej hranolkovej dane na nezdravé potraviny zrušil už schválenú stavbu továrne. Úspešný obchodný reťazec Delhaize chce z Maďarska odísť, svoje supermarkety Cora, Match a Profi ponúka na predaj. Stavebná firma Trigranite, druhý najväčší hráč na trhu s realitami, zase oznámila, že v nasledujúcom roku bude investovať na iných trhoch než v Maďarsku. Čiastočne za to môže aj ďalšie neortodoxné opatrenie, ktoré Orbán definuje ako maďarskú cestu. Zákon nazývaný ako plaza stop od nového roku zakazuje stavať nákupné centrá väčšie ako 300 štvorcových metrov. Výnimku môže udeliť iba vládna agentúra. Avšak s náskokom najviac necháva krvácať Orbán a jeho minister financií György Matolcsy finančné inštitúcie. Vlani uvalila vláda na banky daň, ktorá bola nielen trikrát vyššia, než je vo svete bežné, ale banky ju museli zaplatiť so spätnou účinnosťou od roku 2009. Ďalší úder prišiel v októbri. Orbán rozhodol, že úvery a hypotéky vo švajčiarskych frankoch budú môcť zadlžené domácnosti splatiť (predčasne) v kurze, ktorý platil pred niekoľkými rokmi, kedy bol forint ešte silný. Ale rozdiel pritom zaplatia banky. Bolo to skôr populistické rozhodnutie, lebo väčšina dlžníkov nemá na predčasné splatenie hypoték peniaze. Zmeniť názor maďarského premiéra sa neúspešne usilovala aj Európska komisia. „Viaceré zahraničné banky skončia tohtoročné hospodárenie v mínuse len v dôsledku novej dane,” uviedol analytik maďarskej pobočky rakúskej Raiffeisen Bank Zoltán Török. Hoci Orbán pritlačil banky k stene, ani jedna sa nechystá na odchod. „Nie je také ľahké opustiť nejakú krajinu, keď nikto nechce kúpiť vaše pohľadávky a majetok. Banky teda zmenšujú svoju veľkosť, zatvárajú pobočky a prepúšťajú,” vysvetľuje analytik. Zatvorenie štvrtiny pobočiek ohlásila predminulý týždeň rakúska Erste Bank a expanziu v Maďarsku zastavil aj taliansky UniCredit. Vláda sa však nespráva nepriateľsky k priemyselným firmám. Ich život sa usiluje osladiť mnohými spôsobmi a prilákať viac investícií tohto typu. Osobnému záujmu sa tešia najmä automobilky, ktoré Orbán velebí vo svojich mediálnych vystúpeniach. Veľké automobilové projekty, ktoré teraz politici slávnostne otvárajú, však zdedili po predchádzajúcej vláde. Vysvetlil János Sama, hlavný ekonóm brokerskej firmy Concorde. Dodal, že mať na svojom území výskumné centrum Audi alebo novú továreň Mercedes by chcela každá vláda na svete. Informoval o tom český denník E15.
V rámci cezhraničnej spolupráce sa plánuje rozšírenie cyklotrás
25. decembra 2011 - (tasr)
V rámci programu cezhraničnej spolupráce Maďarská republika - Slovenská republika Európske zoskupenie územnej spolupráce Pons Danubii pripravuje projekt pod názvom Budovanie malej cezhraničnej dopravnej infraštruktúry a cyklistických trás. Informoval TASR jeho riaditeľ Zoltán Bara. „Projekt plánujeme realizovať v pohraničných mestách Komárno - Komárom a v Kolárove. Tieto mestá sú dôležitou súčasťou hospodársko-sociálneho prepojenia významných centier Viedeň - Budapešť,” konštatoval Bara s tým, že vzhľadom na túto výhodnú lokalizáciu je dôležité efektívne využiť prírodné a iné danosti regiónu za účelom rozvoja hospodárstva vplývajúceho na kvalitu životnej úrovne obyvateľov. Ako riaditeľ uviedol, proces je však len v počiatkoch, a to najmä z dôvodu nedostatočných finančných prostriedkov na budovanie infraštruktúry potrebnej na zabezpečenie podmienok rozvoja v rôznych oblastiach. „Projekt rieši rekonštrukciu a rozšírenie cykloturistickej trasy a jej napojenie na medzinárodnú trasu. Súčasná nevyhovujúca kvalita negatívne ovplyvňuje rozvoj cestovného ruchu,” povedal Bara. Dodal, že tento nedostatok treba odstrániť najmä vzhľadom na vyvíjajúci sa trend rozvoja cykloturistiky a zvýšenia návštevnosti mesta a jeho okolia turistami z Holandska, Nemecka, Rakúska a iných štátov Európskej únie, ktorí uprednostňujú cykloturistiku. Podľa slov riaditeľa projekt bude veľkým prínosom aj pri ochrane životného prostredia, keďže pre tvorbu cyklotrás budú vykonané terénne úpravy vrátane vyčistenia územia. Zároveň trasy sú navrhnuté v blízkosti fortifikačného systému, čo umožňuje zahraničným cykloturistom prehliadku pamiatok európskeho významu.
Tokaj - ĽS-HZDS nesúhlasí s postupom ministra Zsolta Simona
December 2011 - (Stanislav Háber / ľs-hzds)
Vždy, keď je Zsolt Simon ministrom pôdohospodárstva, má Slovenská republika problém s maďarským štátom v prípade značkového vína Tokaj. A zakaždým chce Simon, aby sa na Slovensku vinohradnícka oblasť Tokaj územne znížila. Preto Ľudová strana - Hnutie za demokratické Slovensko má podozrenie, že Simon nekoná v záujme slovenskej verejnosti. Tento fakt podčiarkuje aj skutočnosť, že k dohode s vinohradníkmi zo Slovenska má dôjsť do konca tohto roku, o čom minister Simon dobre vedel už na začiatku roka 2011. Lenže rokovať so slovenskými vinohradníkmi začal až na sklonku roka, teda v časovej tiesni. Ako minister pôdohospodárstva mal dôsledne hájiť záujem Slovenskej republiky a teda konať oveľa skôr. Nakoniec, samotní slovenskí vinohradníci nechápu ako minister pôdohospodárstva SR Zsolt Simon mohol znížiť vo svojich návrhoch výmeru Tokaja na slovenskom území z historických 908 hektárov na 565 hektárov. Práve tento fakt v ĽS-HZDS vzbudzuje presvedčenie, že Simon nekoná v záujme Slovenskej republiky. Naopak, akoby sa takto nepriamo priznával k práci v rozpore so záujmami SR. Zníženie rozlohy Tokaja na slovenskej strane na 565 hektárov teší totiž akurát maďarských politikov. A to je viac ako znepokojujúca skutočnosť.
Košice zdobia ročné obdobia z ľadu
25. decembra 2011 - (Pravda)
Po roku sa do centra Košíc vrátili ľadové sochy, ktoré znázorňujú štyri ročné obdobia. Z kusov ľadu ich vytesali tri tímy z Poľska a Maďarska. Medzi netradičnými sochármi bol aj Mihal Mizula z poľskej Poznane. Tejto záľube sa venuje už sedem rokov a vďaka nej absolvoval ľadové šou po celom svete. „Som tým posadnutý a naozaj sa mi to páči. Navyše na to ani netreba extra náradie,” hovorí Mizula. Pri rezaní a tvarovaní ľadu používajú umelci elektrickú motorovú pílu s klasickou reťazou na drevo, dláto či „flex” brúsku. Jedinou špecialitou je píla, s ktorou ľad režú. Námet sochy si najprv nakreslia na obrovské kocky ľadu. „Nestačí len rezať či sekať, sochu treba aj akoby zlepiť a spevniť vodou,” vysvetľuje sochár z Poznane. Minulý rok sochy v Košiciach nevydržali dlho. Nezničilo ich počasie, ale opitý muž Tento rok preto na ne dozerá mestská polícia.
Tisícky Maďarov demonštrovali proti Orbánovej vláde
24. decembra 2011 - (tasr)
Niekoľko tisíc ľudí demonštrovalo včera popoludní v Budapešti proti vláde Viktora Orbána. Protest zorganizovala opozičná strana Politika môže byť iná (LMP), ktorej poslanci predpoludním zablokovali vjazd k parlamentu na protest proti viacerým dnes schvaľovaným zákonom, ktoré podľa ich názoru „rúcajú demokraciu”. „Dnešok je čiernym dňom demokracie, parlament hlasoval o zákone upravujúcom rokovací poriadok zákonodarného zboru, o centrálnej banke, o volebnom práve a o stabilite ekonomiky,” povedala hovorkyňa LMP Bernadett Szélová. Účastníkov demonštrácie organizátori vyzvali, aby sa presunuli k policajnej stanici, kde zadržali 43 poslancov a ďalších účastníkov predpoludňajšieho protestu pri parlamente, medzi nimi aj expremiéra Ferenca Gyurcsánya. Medzičasom ich však prepustili. Stovky demonštrantov prešli k budove parlamentu, kde ich čakalo zhruba 100 policajtov. Tí vytvorili kordón pre poslancov vládnucich strán odchádzajúcich po hlasovaní z parlamentu. Dav vykrikoval „Orbán, prac sa!”, „Viktátor!” a „Diktátor!”.
Nový maďarský cirkevný zákon
Pod Orbánovou kuratelou
4. januára 2012 - (Štefan Markuš - Pravda)
S novou ústavou Maďarska a so zmeneným názvom štátu bez slovíčka republika súvisí aj nový maďarský cirkevný zákon. Je nemenej kontroverzný ako iné normy, ktoré vláda Viktora Orbána zainštalovala do systému novodobého Uhorska. Prijatý cirkevný zákon je v histórii Európy unikátom a identifikuje nášho južného suseda. V roku 2011 fungovalo v Maďarsku 358 legálne uznaných cirkví. Napriek odluke od štátu ich ústredia čerpali financie zo štátneho rozpočtu, lebo im poplatníci adresne alokovali percento svojich daní. „Jednopercentný zákon” pri vysokom počte cirkví enormne zaťažoval štátnu pokladnicu. Druhá Orbánova vláda preto pristúpila razantne k úprave tejto normy. Parlament schválil novelu, ktorá priznáva štatút cirkvi len štrnástim náboženským spoločenstvám. A to katolíckej, reformovanej, evanjelickej, unitárnej a baptistickej cirkvi, príslušníkom Zhromaždenia viery, trom židovským obciam (neologickej, ortodoxnej a lubavičskej) a piatim pravoslávnym cirkvám (srbskej, carihradskej, bulharskej, rumunskej a ruskej). Ústavný súd pripomienkoval zákon a vrátil ho do parlamentu na dopracovanie. Tesne pred Vianocami jeho pôvodnú dikciu s malými zmenami poslanci opätovne prijali s platnosťou od 1. januára 2012. Spoločenstvá, ktoré sa medzi „privilegovaných” nedostali, môžu fungovať len ako občianske združenia. O štatút cirkvi a tým aj o prístup k štátnym peniazom majú právo žiadať za zmenených podmienok. Podľa sprísnených kritérií pre registráciu sa vyžaduje prinajmenšom tisíc členov, história cirkvi musí byť v Maďarsku aspoň storočná a ich teológia nesmie byť v protiklade s ústavou. O osude žiadostí už nebude rozhodovať súd hlavného mesta, ale parlament. Zákon upravuje aj naloženie s majetkami nezaregistrovaných cirkví tak, že si ich môžu ponechať. Ak nebudú pokračovať ako náboženské združenia, majetky musia do troch rokov predať. Novým kritériám zrejme vyhovuje niekoľko spoločenstiev (napr. anglikáni, metodisti). Do problémov sa dostali letničiari, adventisti, armáda spásy, vyznávači Hare-Krišna, mormóni, budhisti, svedkovia Jehovovi, vyznávači islamu, bahájovia, hinduisti, presbyteriáni a ďalšie združenia s nádychom siekt. Doteraz sa o dodatočné priznanie štatútu cirkvi prihlásilo 74 náboženských spoločenstiev. Fideszovský zákon je očividne diskriminačný. „Nechceným” znemožňuje prístup k štátnej podpore. Zavádza sa etatizmus (prehnané zdôrazňovanie funkcií štátu) do podporného systému duchovných aktivít. Problém, že o bytí či nebytí ďalších cirkvi bude rozhodovať dvojtretinová väčšina jednofarebnej politickej mašinérie, nepochybne vyvolá napätie aj v ekumenickom hnutí. Maďarsko bolo vždy známe ako nábožensky liberálna krajina. O to viac prekvapuje, že odteraz bude o náboženskom živote rozhodovať kolektívne svedomie poslancov. Cirkev sa dostala pod kuratelu štátnej moci. Tunajšie politické elity sa pred svetom vždy rady prezentujú ako vzorový štát, ktorý národnostným menšinám priznáva kolektívne práva. Pri všetkých rokovaniach o usporiadaní slovensko-maďarských vzťahov téma priznania kolektívnych práv menšinám aj na Slovensku je predmetom nedorozumenia. Teraz novým cirkevným zákonom odňali práva malých náboženských spoločenstiev. Najnovší Orbánov experiment veští nepredpovedateľné vyústenie, ktoré plynutím času určite vyvolá kultúrny konflikt. Napriek obavám však existuje aj povzbudenie, lebo Maďari sa z letargie ducha dokázali v dejinách vždy spamätať. Našim južným susedom prajeme skoré návraty do európskej normálnosti.
Vyhlásenie Slovákov žijúcich na južnom Slovensku
11. decembra 2011 - (korene.co.cc)
My, Slováci žijúci na národnostne zmiešanom území na južnom a juhovýchodnom území našej vlasti
uvedomujúc si našu zodpovednosť voči všetkým Slovákom, našej budúcej generácii a budúcnosti našej krajiny, našu povinnosť brániť národnostne zmiešané južné územie Slovenska, na ktorom žije väčšina Slovákov,
nezabúdajúc na životný potenciál nášho ohrozeného územia v poľnohospodárskej, energetickej, vodohospodárskej a potravinovej oblasti,
majúc na pamäti, že postavenie Slovákov ako štátotvorného národa štát zaručuje Ústavou SR a ostatnými slovenskými zákonnými normami a rámcovým dohovorom EÚ, v ktorých o. i. v zmysle cyrilo-metodského duchovného dedičstva a historického odkazu Veľkej Moravy pamätá na politické a kultúrne dedičstvo svojich predkov a na stáročné skúsenosti zo zápasov o národné bytie a vlastnú štátnosť, usiluje sa o uplatňovanie záruk slobodného života a rozvoja duchovnej kultúry, napĺňa a rozvíja národné, kultúrne a osobné potreby, dáva právo zúčastňovať sa na správe verejných vecí, zaručuje právo na poskytovanie informácií v štátnom jazyku, zakazuje akýkoľvek spôsob nátlaku smerujúci k odnárodňovaniu, pri uplatňovaní práv a slobôd vyplývajúcich z princípov zakotvených v rámcovom dohovore musí každá osoba patriaca k národnostnej menšine rešpektovať zákony štátu a práva ostatných osôb, predovšetkým osôb patriacich k väčšine, zaväzuje sa, že výkon práv občanov patriacich k národnostným menšinám nesmie viesť k diskriminácii jej ostatného obyvateľstva
majúc na pamäti Maticu slovenskú ako národno-obrannú inštitúciu Slovákov, ktorej poslaním v 21. storočí je systematicky rozvíjať duchovný, národný, kultúrny a spoločenský život všetkých príslušníkov slovenského národa a venovať prioritnú pozornosť postaveniu Slovákov na národnostne zmiešaných územiach Slovenskej republiky, najmä na juhu a severovýchode Slovenska, upozorňovať vládu Slovenskej republiky na potrebu systematickej a všestrannej podpory Slovákov na jazykovo zmiešaných územiach
a majúc na pamäti ciele Konferencie biskupov na Slovensku, že štát a Cirkev majú mať spoločný cieľ: dobro človeka, morálna a duchovná obroda národa, rodiny, charitatívna činnosť, výchova a vzdelávanie ako aj vnášanie kresťanských princípov dialógu, tolerancie i solidarity do všetkých oblastí spoločenského a verejného života,
a pretože si ctíme zákony a suverénnu Slovenskú republiku
obviňujeme všetky vlády a politické strany od roku 1989,
ktoré prijímali také vnútroštátne a medzinárodne legislatívne úpravy, ktoré nás poškodzovali a za ktoré dodnes nesieme trvalé následky - za stratu energetickej bezpečnosti, potravinovej sebestačnosti likvidáciou poľnohospodárstva, za spájanie sa s maďarskými politickými stranami a ustupovaniu ich požiadavkám v neprospech národnoštátnych záujmov našej vlasti, ktoré nás postavili do pozície menejcennej kultúry, znevýhodňujú nás ako jednotlivcov, aj ako národ, za dlhodobo vytvárané podmienky pre likvidáciu nášho materinského a štátneho jazyka, za odobratie kompetencií a podpory národných aktivít Slovákov v územných samosprávach a vo všetkých oblastiach spoločenského a verejného života, za šírenie mýtov, demagógie a nepravdivých informácií o postavení Slovákov na južnom Slovensku
obviňujeme politické strany Most - Híd a SMK
z premyslenej stratégie smerujúcej k autonomizácii južného a juhovýchodného Slovenska, z pokryteckej politiky, ktorou šíria po Slovensku klamstvá o nadradenom postavení Slovákov na južnom Slovensku a o narušenom status quo príslušníkov maďarskej národnostnej menšiny, z presadzovania politiky, ktorá diskriminuje Slovákov,
obviňujeme mestské a obecné samosprávy
zo zámerného a systematického vylučovania Slovákov z podieľania sa na riadení samospráv v mestách a obciach, v ktorých tvoria Slováci menšinu, z minimálneho a oproti podpore príslušníkov maďarskej národnostnej menšiny nerovnocenného podporovania národných aktivít Slovákov a zo zámerného ignorovania materinského jazyka Slovákov a štátneho jazyka Slovenskej republiky, zo zastierania skutočných faktov o postavení Slovákov na zmiešanom území, zo šírenia informácií proti národným záujmom Slovenska, z nerešpektovania slovenskej kultúry, slovenských a slovanských dejín, šírenia demagógií a mýtov o južnom Slovensku podľa maďarskej histórii a protinárodných symbolov na južnom Slovensku.
Na základe uvedeného žiadame,
1. využitie energetického potenciálu na južnom Slovensku v prospech našej krajiny
2. vo vodohospodárskej oblasti žiadame, aby si štát začal plniť svoje povinnosti voči ochrane územia, životov a zdravia obyvateľstva, žiadame vrátenie vodných zdrojov do kompetencie štátu a ich odobratie samosprávam na južnom Slovensku, ktoré ovládajú príslušníci maďarskej menšiny, žiadame zastavenie aktivít maďarských politických strán na Slovensku a maďarskej zahraničnej politiky smerujúce k zmocneniu sa vodných zdrojov na Žitnom ostrove,
3. vytvorenie takých podmienok na južnom Slovensku, ktoré zabezpečia Slovákom v každej obci aspoň rovnocenné postavenie s príslušníkmi maďarskej menšiny,
4. dominantné postavenie a používanie slovenského jazyka ako jediného štátneho jazyka v úradnom a verejnom styku a vo všetkých ostaných prejavoch spoločenského života na celom území Slovenskej republiky,
5. zriadenie nezávislého poradného orgánu pri vláde, ktorý sa bude zaoberať otázkami Slovákov na južnom Slovensku,
6. novelizáciu zákonov, ktoré diskriminujú Slovákov, najmä týchto zákonov:
- zákon o štátnom jazyku,
- zákon o voľbách do samospráv obcí,
- zákon o obecnom zriadení,
- zákon o používaní jazykov národnostných menšín,
7. odstránenie protizákonného stavu, ktorý diskriminuje slovenské obyvateľstvo a nastal porušovaním najmä týchto zákonov a dohovoru:
- Rámcový dohovor Rady Európy na ochranu národnostných menšín
- zákon o štátnom jazyku
- zákon o používaní jazykov národnostných menšín
8. povinnosť navrhovateľov legislatívnych zmien týkajúcich sa národnostne zmiešaného územia a maďarskej národnostnej menšiny konzultovať tieto úpravy so zástupcami Slovákov žijúcich na zmiešanom území,
9. aktivitu Konferencie biskupov Slovenska v zabezpečení slovenských duchovných otcov pre všetkých Slovákov na národnostne zmiešanom území
slovenskezahranicie.sk v novom roku
30. decembra 2011 - (uszz.sk)
Od prvého pondelka roka 2012 začína naplno pracovať redakcia nového portálu Úradu pre Slovákov žijúcich v zahraničí (ÚSŽZ). Názvom Slovenské zahraničie (webové sídlo bude na adrese: http://www.slovenskezahranicie.sk/) nadväzuje na rovnomenný časopis, ktorý začal vydávať roku 1996 Dom zahraničných Slovákov. Jeho posledné číslo vyšlo koncom roku 2009. Po dvojročnej pauze chce ÚSŽZ využívať nové elektronické technológie, aby výrazne dynamickejšou formou pokračoval vo zverejňovaní a archivovaní informácií od začiatkov masového vysťahovania Slovákov zo svojej vlasti až po súčasné migračné pohyby. Predseda ÚSŽZ Milan Vetrák na pracovnej porade 29. decembra informoval, že šéfredaktorom portála bude od 1. januára 2012 Dušan Mikolaj. Rozhodol tak na základe doterajších prác skúseného novinára a publicistu na vypracovaní koncepcie portála a na príprave jeho obsahovej stránky. Externým zástupcom šéfredaktora Slovenského zahraničia bude skúsený novinár a rozhlasový redaktor Ľudovít Pomichal a Milan Vetrák menoval aj zástupcu šéfredaktora z radov krajanov. Je ním člen Zboru poradcov predsedu ÚSŽZ Imrich Fuhl z Maďarska, dlhoročný redaktor, bývalý šéfredaktor Ľudových novín, zakladateľ a správca portála luno.hu a tvorca nového portála oslovma.hu. I. Fuhl sa vyjadril, že chce úzko spolupracovať s tvorcami slovenských portálov v zahraničí, ktorí sa zúčastnili pracovného seminára Slovenské prepojenia / Slovak Connections organizovaného ÚSŽZ v októbri v Bratislave. Ako koordinátor mediálnych a informačných aktivít v Zbore poradcov predsedu ÚSŽZ sa Fuhl chce opierať o ich osobné skúsenosti a využiť aktuálne informácie z ich vlastných alebo spolkových portálov pri formovaní a napĺňaní portála slovenskezahranicie.sk. Šéfredaktor portála Slovenské zahraničie (slovenskezahranicie.sk) informoval, že na Slovensku bude redakcia spolupracovať s médiami, inštitúciami a jednotlivcami, ktorí sa dlhodobo venujú problematike Slovákov žijúcich v zahraničí alebo začínajú o ňu prejavovať aktuálny záujem. Portál SZ má ambície stať sa otvorenou komunikačnou a diskusnou platformou Slovákov vo svete i občanov Slovenskej republiky - a preto sa redakcia portála už teraz teší na vaše podnety alebo už konkrétne príspevky. Píšte na mail úradu ( Ez az e-mail cím a spamrobotok elleni védelem alatt áll. Megtekintéséhez engedélyeznie kell a JavaScript használatát. "> Ez az e-mail cím a spamrobotok elleni védelem alatt áll. Megtekintéséhez engedélyeznie kell a JavaScript használatát. ) alebo priamo na: Ez az e-mail cím a spamrobotok elleni védelem alatt áll. Megtekintéséhez engedélyeznie kell a JavaScript használatát. "> Ez az e-mail cím a spamrobotok elleni védelem alatt áll. Megtekintéséhez engedélyeznie kell a JavaScript használatát. .
Deutsche Telekom a Magyar Telekom zaplatia v USA pokutu
Nemecká telekomunikačná spoločnosť Deutsche Telekom AG a jej maďarská dcérska spoločnosť Magyar Telekom zaplatia viac ako 95 mil. USD v rámci urovnania amerického prešetrovania korupcie vládnych predstaviteľov Macedónska a Čiernej Hory. Toto urovnanie rieši obvinenia zo strany ministerstva spravodlivosti USA a Komisie pre cenné papiere a burzy (SEC) voči Deutsche Telekom a jej dcére Magyar Telekom z toho, že porušili americký zákon proti korupčným praktikám v zahraničí (Foreign Corrupt Practices Act). Americkí vyšetrovatelia uviedli, že bývalí predstavitelia firmy Magyar Telekom v rokoch 2005 a 2006 zaplatili prostredníkom 12,2 mil. eur, pričom očakávali, že časť týchto peňazí sa dostane k vládnym predstaviteľom výmenou za výhody, ktoré firme pomôžu rozšíriť jej podnikanie. Ministerstvo spravodlivosti USA súhlasilo s tým, že tieto dve spoločnosti nebude stíhať, ak v najbližších dvoch rokoch budú postupovať v súlade so zákonom. Deutsche Telekom zaplatí pokutu 4,36 mil. USD. Magyar Telekom zaplatí zvyšných 59,6 mil. USD. Okrem toho zaplatí 31,2 mil. USD Komisii pre cenné papiere a burzy za nelegálne nadobudnutý zisk. Podnik Magyar Telekom uviedol, že už na urovnanie vyčlenil 90,8 mil. USD a podnikol viacero krokov na zlepšenie svojej činnosti. Podnik Deutsche Telekom urovnanie tiež potvrdil, ale jeho vedenie plánuje odvolať sa voči obvineniam SEC.
Zomrel herec Dezső Garas
2. januára 2012 - (sita)
Vo veku 77 rokov zomrel v piatok 30. decembra maďarský herec Dezső Garas. Rodák z Budapešti sa vo svete filmu pohyboval od roku 1954, zahral si vo viac ako 150 filmoch. K jeho najznámejším filmom patrí Jakub klamár (1975), ktorý bol nominovaný na Oscara, Fantómove dukáty (1976), Miss Arizona (1987) s Marcellom Mastroiannim, Keď hviezdy boli červené (1991) slovenského režiséra Dušana Trančíka či Dlhý víkend v Pešti a Bude (2003). Garas je dvojnásobným držiteľom Ceny Jászai Mari a získal aj Kossuthovu cenu.
4. januára 2012 - (Lucia Tkáčiková - Sme)
Už miesto, odkiaľ môžu diváci v maďarskej Budapešti sledovať dielo výtvarníčky Ilony Németh, je minimálne prekvapujúce. Takmer hneď za vstupnými dverami si sadáme na stoličky. Z nich môžeme sledovať video slovenskej umelkyne, ktoré má príznačný názov Dilemma. Z neho pochopíme, že celá výstava v tunajšom Ernst Múzeu mala byť vlastne celkom iná. Počas jej príprav totiž padol nielen Vladimír Beskid ako šéf Galérie Jána Koniarka v Trnave, ale aj Gábor Gulyás - riaditeľ budapeštianskej kunsthalle Műcsarnok. Pozeraním výpovede známej slovenskej umelkyne tak zistíme, že miesto priamo za dverami galérie, výstavu Ilony Németh vlastne výborne dotvára. Ilona Németh chcela v Budapešti urobiť veľkú inštaláciu venovanú maďarskej filozofke Ágnes Heller, ktorá kritizovala napríklad Viktora Orbána. Z plánov umelkyne nakoniec ostalo len toto video ako vysvetlenie, prečo z výstavy v podstate žiadna výstava nie je. „Dnes som, vzhľadom aj na politickú situáciu v Maďarsku, možno aj rada,” hovorí Németh. Inštaláciu o Ágnes Heller chce teraz umelkyňa vystaviť v Košiciach a neskôr možno aj Brne. Kto teda príde do Budapešti, nájde ešte do 8. januára namiesto výstavy Ilony Németh len video. Sklamaný však neostane. Aj to, tak ako iné diela Ilony, dokáže klásť otázky.
Podpálila milencovi auto, garáž a takmer ho zabila
3. januára 2012 - (tvnoviny.sk)
V maďarskej metropole sa 3. januára po prvýkrát postavila pred súd žena, ktorá vážne ohrozila život svojho bývalého šéfa. S mužom mala istý čas intímny vzťah a nezniesla to, že sa ho muž rozhodol ukončiť. A tak sa mu tvrdo pomstila. Nielenže mu podpálila auto a garáž, ale ho aj takmer zabila použitím zápalnej fľaše, informuje portál denníka Blikk. Podľa obžaloby sa dvojica zoznámila ešte v lete 2008, žena potom niekoľko týždňov pracovala v mužovej firme ako predavačka. Ich pracovný vzťah postupne prerástol aj v intímny pomer, ale ešte v októbri toho istého roku sa muž rozhodol, že to s ňou ukončí. Žene sa to ale nepáčilo. Bývalá zamestnankyňa najprv začala exmilenca „bombardovať“ početnými telefonátmi, neskôr ho vyhľadávala aj osobne a opakovane sa dožadovala pokračovania ich vzťah. Muž ale o tom nechcel ani počuť. Nasledovala hádka, pri ktorej odmietnutá žena nešetrila vyhrážkami. O čosi neskôr - v decembri 2088 - zašla tak ďaleko, že mužovi poškodila jeho majetok a takmer ho zabila zápalnou fľašou.
SR vyhovela ďalšej žiadosti vydania Roháča, podozrivého z vraždy
Slovenské orgány činné v trestnom konaní v decembri vyhoveli ďalšej žiadosti maďarského Národného úradu vyšetrovania (NNI) o vydanie Slováka Jozefa Roháča, podozrivého v prípade vraždy podnikateľa Jánosa Fenyőa. Informoval o tom dnes maďarský denník Magyar Nemzet. Roháč je od vlaňajšieho apríla vo vyšetrovacej väzbe v Maďarsku. Kvôli procesnej chybe v pôvodných dokumentoch o vydaní chýba zmienka o trestnom čine zneužitia streliva a strelnej zbrane, preto museli maďarské orgány znova formálne požiadať slovenských partnerov o vydanie Roháča. Podľa Magyar Nemzetu Roháčov obhajca Tamás Fülöp povedal, že zatiaľ nedostal oficiálne oznámenie. NNI prisľúbil na dnes tlačovú besedu, na ktorej budú informovať o detailoch prebiehajúceho procesu. Budínsky ústredný obvodný súd rozhodol 20. apríla 2011 o vzatí Roháča do vyšetrovacej väzby. Podľa budapeštianskej hlavnej prokuratúry Roháča zadržali v súvislosti s prípadom trestného činu úkladnej vraždy. Muža, ktorý je podozrivý zo zabitia mediálneho magnáta Jánosa Fenyőa z roku 1998, previezli zo Slovenska vlani 18. apríla do Budapešti. Auto mediálneho magnáta rozstrieľal samopalom doposiaľ neznámy ozbrojený páchateľ na budínskej strane Margitinho ostrova, keď podnikateľ čakal na križovatke pri semaforoch. Páchateľ z miesta činu ušiel. Očití svedkovia videli iba terénne vozidlo a utekajúceho muža, ktorý pod jednou bránou zahodil kabát, čiapku a zbraň. V čiapke našli maďarskí kriminalisti vlas, ktorého DNA je údajne zhodné s DNA Roháčovou.

References: súd 
 súd 
 súd 
 súd 
 súd 
 súd 
 súd